عەفرین، ئەو شارەی تورکیا هەڕەشەی داگیرکردنی دەکات\nوەزیری دەرەوەی وڵاتە یەکگرتووەکانی ئەمریکا ڕاشکاوانە سیاسەتی وڵاتەکەی ئاشکرا دەکات لە سوریادا سەبارەت بە مانەوەی هێزی سەربازی ئەمریکا بۆ ماویەکی نادیار بەڵام باس لەوە ناکات قەبارەی ئەو هێزەی لەو وڵاتە بەشەڕ وێرانبووە دەمێنێتەوە چەندە.\nڕیکس تیڵرسن، لە وتارەکەی ڕۆژی چوارشەممەیدا لە زانکۆی ستانفۆرد لە ستانی کالیفۆرنیا جەختی کردەوە لەوەی مانەوەی هێزی سەربازی ئەمریکا لە سوریادا هەر تەنها بۆ شەڕی دژی تێرۆریستانی دەوڵەتی ئیسلامی و ئەلقاعیدە نییە بەڵکو بۆ ڕێگەگرتنیشە لە کاریگەرییەکانی کۆماری ئیسلامی ئێران و دڵنیابوون لە ڕۆیشتنی ڕژێمەکەی بەشار ئەلئەسەد و هەروەهاش زەمینە ڕەخساندن بۆ گەڕانەوەی ئاوارەکان بۆ زێدی خۆیان.\nپێشتر وڵاتە یەکگرتووەکانی ئەمریکا ڕووداوەکانی سوریای لە چوارچێوەی بەهاری عەرەبیدا سەیر دەکرد، بەڵام دواتر ئەو ڕوانینە وەرچەرخا بۆ بەرەنگاربوونەوەی تێرۆر.\nیەکێک لە نیگەرانییە سەرەکییەکانی لە پاش شکستە یەک بە دوا یەکەکانی تێرۆریستانی دەوڵەتی ئیسلامی هاتۆتە ئاراوە؛ سەرهەڵدانی ڕێکخراوی تری تێرۆریستییە لە سوریا و لە عێراقیشدا، واشنتۆن دەخوازێت نە داعش جارێکی تر سەرهەڵبداتەوە و نە ڕێکخراوێکی تری هاوشێوەی داعش دروستببێت، ئەمە بێ لەوەی بە پێویستیشی دەزانێت ڕێگربێت لەوەی دەستە و تاقمە توندڕەوەکانی سەر بە تۆڕە تێرۆرکارییەکەی ئەلقاعیدە بکەونەوە جموجۆڵ.\nدکتۆر جەبار قادر، شارەزای کاروباری ڕۆژهەڵاتی ناوەڕاست.\nبۆ ئەمریکا جموجۆڵ و کاریگەرییەکانی کۆماری ئیسلامی ئێرانیش لە سوریادا مایەی مەترسییە بۆسەر بەرژەوەندییەکانی واشنتۆن و هەروەهاش بۆسەر وڵاتانی ناوچەکە، ئەوانەی هاوپەیمانی ئەمریکان.\nئەم سیاسەتەی ئەمریکا لە سوریادا ئاماژەیەکی جەخت لێکراوەیە بۆ کۆت و بەندکردنی جموجۆڵی ئێران لە سوریادا و هەروەها هەر هیچ نەبێت سنوردارکردنی پاوانخوازییەکانی ئێران لە ناوچەکەدا.\nحکومەتی سوریا دەڵێت وڵاتە یەکگرتووەکانی ئەمریکا زیاتر لە سنوری دەسەڵات و مافەکانی خۆی دەستێوەردان لە کاروباری سوریادا دەکات.\nئەم لێدوانانەی وەلید ئەلموعەلم، دوابەدوای ڕاگەیاندنەکانی واشنتۆن بوو سەبارەت بە حەوت ساڵەی قەیرانی شەڕی ناوخۆی سوریا. ئەلموعەلم دەشڵێت بوونی هێزی سەربازی ئەمریکا لەناو خاکی سوریادا "نایاساییە".\nلە لێدوانەکەی زانکۆی ستانفۆرددا، وەزیری دەرەوەی ئەمریکا باسی لەوەش کردووە کە واشنتۆن دارایی بۆ ئاوەدانکردنەوەی سوریا دابین ناکات ئەگەر بەشار ئەلئەسەد لە دەسەڵاتدا بێت.\nلەسەر ئەم لێدوانەش وەلید ئەلموعەلم دەڵێت "سوریا تەنانەت یەک دۆلاری ئەمریکای ناوێت، چونکە ئەو دۆلارە بە خوێنی سوریاییەکان سورە."\nتەواوی ئەم ڕاگەیاندنانە لە کاتێکدایە سنوری باکوری سوریا لەگەڵ تورکیادا لە ڕەوشێکی ناجێگیردایە بەهۆی ئەو هەڕەشانەی ئانکەرە دەیکات بۆ چوونە ناو خاکی ئەو وڵاتەوە.\nبەپێی ڕاپۆرتە هەواڵییەکان، واشنتۆن ئیش لەسەر پێکهێنانی هێزێکی 30 هەزار کەسی دەکات لە باکوری سوریادا بۆ پاراستنی سنورەکان لەگەڵ عێراق و تورکیاشدا. ئەم هێزە ئاسایشیەش لە هێزەکانی سوریای دیموکرات پێکدەهێنرێت کە یەکینەکانی پاراستنی گەل (یەپەگە) بەشی هەرە سەرەکییەتی.\nتورکیا جەخت دەکاتەوە لەوەی لەگەڵ ئێران و ڕوسیادا دەکەوێتە هەماهەنگی بۆ هێرشی ئاسمانی کردنە سەر عەفرین.\nسەرۆکی تورکیا و گەورە کاربەدەستانی وڵاتەکەش ئەم هێزە بە "لەشکری تێرۆر" ناو دەبەن و زیاتر لە دە ڕۆژە هەڕەشە دەکەن بۆ هێرشکردنە سەر مەنبج و هەروەها عەفرین، بەڵام دەشڵێن ناخوازان لەگەڵ ئەمریکادا بەرەنگاری یەک ببنەوە.\nوەزیری دەرەوەی ئەمریکا دەڵێت تورکیا هاوپەیمانی وڵاتەکەیەتی لە شەڕی دژی تێرۆردا و واشنتۆن لە نیگەرانییەکانی ئانکەرە تێدەگات.\nبەڵام وەزیری دەرەوەی تورکیا دەڵێت ئەمریکا پەیمانەکانی خۆی لەسەر مەنبج و عەفرین بەجێنەگایندووە و دەشڵێت لێدوانەکانی کاربەدەستانی بەڕێوبەرایەتی ئەمریکا مایەی دڵنیاکردنەوە نین، بەڵام ڕەتکردنەوەی واشنتۆن لەوەی بخوازێت هێزێکی ئاسایشی لە سوریادا پێکبهێنێت گرنگە.\nمەولود چاوشئۆغلو جەختیش دەکاتەوە لەوەی تورکیا دەستەوسان نابێت لە بەرەنگاربوونەوەی هەر هێزێک کە ببێتە مایەی هەڕەشە و مەترسی لەسەر سنورەکانی.\nهاوکات سوریا ئاگاهی بە ئانکەرە دەدات، دەڵێت هەر جموجوڵێکی دوژمنکارانەی تورکیا یان دەسـتپـێکردنی ئۆپەراسیۆنێکی لەشکری لە دژی سوریا ئەوا بە شێوەیەکی گونجاو وەڵامی دەدەنەوە.\nفەیسەڵ ئەلمقداد جێگری وەزیری دەرەوەی سوریادەڵێت " تورکیا ئاگاداردەکەینەوە ئەگەربێت و دەستبکات بە کردەی لەشکری لە ناوچەی عەفرین ئەوا بە کارێکی دوژمنکارانە لە لایەن لەشکری تورکیا دژ بە سەروەری خاکی کۆماری سوریا دادەنرێت، بەپـێی یاسای نێودەوڵەتی و تورکیاش باش ئەمە دەزانێت."\nفەیسەڵ ئەلمقداد دەشڵێت هێزی بەرگری ئاسمانی وڵاتەکەی تواناکانی خۆی بە تەواوی بۆ گەڕاوەتەوە و ئامادەیە فڕۆکەکانی تورکیا لە ئاسمانی سوریا تێکبشکێنێت.\nئایا سیاسەتی ئەمریکا لە سوریادا یارمەتیدەر دەبێت بۆ ڕوخاندنی ڕژێمەکەی بەشار ئەلئەسەد؟\nئایا بوونی هێزی سەربازی ئەمریکا لە سوریادا ڕێ لە پاوانخوازییەکانی ئێران دەگرێت لە ڕۆژهەڵاتی ناوەڕاستدا؟\nئایا واشنتۆن و مۆسکۆ دەتوانن بگەنە پلانێکی هاوبەش لەسەر ئایندەی سوریا؟\nئایا ئەمریکا دەتوانێت نیگەرانییەکانی تورکیا لەسەر پێکهێنانی هێزیکی تایبەتی ئاسایشی بڕەوێنێتەوە؟\nئایا تورکیا هێرش دەکاتە سەر مەنبج و عەفرین؟\nئایا ڕەوشی سوریا دەبێتەوە بە زەمینەیەک بۆ سەرهەڵدانەوەی داعش یان ڕێکخراوێکی تری جیهادیانەی تێرۆریستی هاوشێوەی داعش و ئەلقاعیدە؟\nدکتۆر جەبار قادر، شارەزای کاروباری ڕۆژهەڵاتی ناوەڕاست لە بەرنامەی ئەم هەفتەیەی لەگەڵ ڕووداوەکاندا وەڵامی ئەم پرسیارانە و پرسیار و سەرنجەکانی ئێوەی ئازیزیش دەداتەوە:


بارسێلۆنا شارێکە لە ئیسپانیا و پایتەختی ھەرێمی کەتەلۆنیایەو هەروەها یەکێک لە گەورەترین یانە وەرزشییەکانی دنیای تێدایە بەناوی یانەی بارسێلۆناوە.ئەم شارە دەکەوێتە دووری 160 کم لە چیاکانی برانس.بەدووەم شاری گەورەی ئیسپانیا دوای مەدرید.ژمارەی دانیشتو ...\nعەتتار یان عەتار ، شاعیری ناسراوی فارس، ناوی تەواوی شێخ فەریدەدین ئەبووحامد محەمەد عەتتاری نەییشابووریه. عەتتار لەو کەسانەیه که له ھۆنراوە و پەخشانی فارسیدا دەستی بەرزی هەبووه و بەرهەمی زۆری فارسیی له به جێ ماوه.\nئەبوو عەبدوڵڵا موحەممەد بن موحەممەد ئیدریسی ھاشمی قوڕەشی. زانایەکی موسڵمان، یەکێک لە گەورە جوگرافیناسەکان لە مێژوو، وە یەکێک لە دامەزرێنەری زانستی جوگرافیا، ھەروەھا ئەو دەربارەی وێژە و شیعر و ڕوەک نووسیویەتی و پزیشکی و فەلسەفە و ئەستێرەناسیشی خوێ ...\nئیبن مەنزووڕ ، محەممەد بن جەلالەددین بن موکەڕڕەم بن عەلی، ئەبولفەدڵ جەمالەددین ئیبن مەنزووڕ ئەنساری ڕوەیفعی ئفریفی ، ڕەچەڵەکی دەگەڕێتەوە بۆ ڕوەیفع بن سابت کە یەکێکە لە ھاوەڵان. ئیبن مەنزووڕ یەکێکە لە دیارترین زانایانی زمانی عەرەبی، چەندەھا کتێبی ...\nبایەزیدی دووەم ، گەورەترین کوڕی سوڵتان محەممەد فاتیح بوو، لە نێوان ساڵانی ١٤٤٧ و ١٥١٢ ١یاوە و حوکمی گرتە دەست لە ساڵی ١٤٨١وە، وا ناسراوە کە شیعری داناوە و لەگەڵ مۆسیقادا و خەتی عەربی زۆر شارەزا بووەن و لە سەردەمی باوکیدا فەرمانڕەوای کەرتی قرمان ب ...\nخوڕەم خاسەگی سوڵتان بە ناوی ڕاستەقینەی ڕۆکسێنێلا یان ئەلێکساندرا لیسۆفسکا ژنی تاقانەی سوڵتان سولەیمان قانونی و دایکی سەلیمی دووەم. خوڕەم سوڵتان یەکێک بوو لە بەھێزترین ژنانی دەرباری عوسمانی، ئەو ڕۆڵێکی گرینگی ھەبوو لە سیاسەت و بەڕێوەبەرایەتی ئیمپر ...\nThis article incorporates text from a publication now in the public domain: Chisholm، Hugh, دەستکاریکەر 1911. "Du Bellay, Joachim". Encyclopædia Britannica. 8 وەشانی 11th. Cambridge University Press. پەڕەکان 616–617.\nئێدمۆند سپێنسەر شاعیری ئینگلیزی سەردەمی ئێلیزابێتە. ئەو ھاوڕێی نزیکی فیلیپ سیدنی شاعیر و دەرباریی ئینگلیز بوو و لەو کەسانەی بوو کە سیدنی زۆر یارمەتیی دان. بەناوبانگترین کاری سپێنسەر کتێبی شاژنی پەریانە.\nجاک وارد یان یوسف ریس چەتەیەکی ئینگلیزی موسڵمانبووە. رۆڵێکی دیاری بینیوە لە رزگارکردنی ھەزاران موسڵمان لە ئیسپانیا پاش داروخانی دەوڵەتی ئەندەلوس. جاک وارد زۆر جار بە بێردی یان سپارۆ بانگدەکرا.\nجوان کراوفۆرد خانمەکتەرێکی فیلم، تەلەڤیزیۆن و شانۆی ئەمریکی بوو. سەرەتا وەک سەماکەرێک لە شانۆی گەڕیدەیی دەستی بەکارکردن کرد، دواتر بووە شانۆکارێکی برۆدوەی. دواتر کراوفۆرد بۆندێکی لەگەڵ کۆمپانیای بەرھەمھێنانی فیلم، مێترۆ گۆڵدوین مایەر لە ساڵی ١٩٢٥ ...\nبی کەیدودا دەنگبێژ و مۆسیقا ژەنێکی تەنزانییە، نازناوی شاژنی گۆرانی و مۆسیقای ئۆنیاگۆ ی ھەڵگرتووە. لە ٢٠٠٥ خەڵاتی ومێکسی جیھانی وەرگرت، بەھۆی کاریگەری بەسەر ھونەر و مۆسیقای تەنزانیاوە، لە ٢٠١٢ خەڵاتی ھونەر و وەرزشی تەنزانیای پێ بەخشرا.\nپارتی نازی ئەڵمانی یان پارتی سۆشیالیستی کرێکارانی ئەڵمانیا ئەو پارتە بوون لە دەسەڵاتیان گرتە دەست لە ووڵاتی ئەڵمانیا لەنێوان ساڵانی ١٩٣٣ تا ١٩٤٥ بەسەرۆکایەتی ئادۆڵف ھیتلەر ، لەئێستادا پارتەکە بەتاکە تاوانباری ڕووداوی ھۆڵۆکۆست دێتە ژماردن.\nگێستاپۆ یان گێشتاپۆ کورتکراوەی Geheime Staatspolizei بە واتای پۆلیسی حکومیی نھێنی ناودارتین دەزگای ئاسایشی ئەڵمانی بوو بە شێوەی نھێنی ئەم دەزگایە بەرپرسی یەکەمی ھەموو کردارەکانی کوشتن و تیرۆری کەسی و وێرانکردنی ھەزاران شوێن بوو لە ماوزەی حوکمی نا ...\nھێڵی ئاسنینی قەزوین ڕێچکەیەکی ئاسنینی ستراتیژییە کە لەسەر ڕێگای ئاوریشم دروستکراوە بەناوجەرگەی ئاسیای ناوەڕاست و باکووری خۆڕئاوای ئاسیا ڕەت دەبێت. لە سەدەی نۆزدەیەمدا لەلایەن ئیمپراتۆرییەتی ڕووسیاوە دروست کراوە، ئەم ھێڵە لە ساڵی ١٨٧٩ دەست بە دروس ...\nبۆگلاتک گەبرا چالاکوان و زانای ئەتیوبی بوو. لە ساڵی ٢٠١٠، ئاژانسی ئیندپێندێنت لەوەسفی ئەودا نووسیویەتی "ئەو ژنەی کە دەستیکرد بەیاخیبوون لەنێو ژنانی ئەتیوبیا".\nپاولا مای ویکیس\nپاولا مای ویکیس کەسایەتی ژنە سیاسەتوانی ترینیداد و تۆباگۆیە، ئەو لەوەتەی ١٩ی ئازاری ٢٠١٨ بووەتە سەرۆکی وڵاتی ترینیداد و تۆباگۆ، بەمەش بووە یەکەم ژن لە وڵاتەکەی ئەو پۆستە وەربگرێت و ببێتە سەرۆکی وڵات. ماولا کەسێکی سەربەخۆیە و ئەندامی هیچ حیزبێکی س ...\nموحەممەد ئەییوب بن موحەممەد یوسف بن سولەیمان عومەر ، ئیمامی مزگەوتی پێغەمبەر بوو لە ماوەکانی نێوان ١٤١٠ - ١٤١٧ و ماوەکانی نێوان ١٤٣٦ - ١٤٣٧ کۆچی، وە یەکێکیشە لە قورئانخوێنە ناسراوەکان.\nماریا ڤیرۆنیکا ریەنا\nماریا ڤیرۆنیکا ریەنا دەرووناسی پەروەردەیی ئەرژەنتینی، ھەروەھا چالاکوانێکبوو لەبواری مافەکانی خاوەن پێداویستییە تایبەتەکان کاری دەکرد. نوێنەری یەکێتیی گەشەپێدان و کەم ئەندامانی نێودەوڵەتی بوو، ماریا یەکێکبوو لەو کەسە کاریگەرانەی کە شوێن دەستی دیار ...\nنزال ئەشقەر کچەئەکتەری لوبنانی و دەرھێنەری شانۆیە، بەیەکێک لەکەسە گرنگەکانی شانۆی لوبنانی دادەنرێت. ھەروەھا ناوبراو بەیەکێک لە کەسەکە کاریگەرەکان دادەنرێت لە بەرەوپێشبردنی بزووتنەوە شانۆی لوبنانی. نزال لە ساڵانی شەستەکان و حەفتاکان، ڕۆڵی سەرەکی د ...\nعبارە فەرەح ئیبراھیم\nعیبارە لەدایکبووی نێوان ١٩٨٢ و ١٩٨٣ لە سۆمالیا. لەکاتی شەڕی ناوخۆیی لە ساڵانی نەوەدەکان دەستیپێکرد، باپیرەی لەلایەن ھێزە چەکدارەکان کووژرا وە دایکیشی ھێرشی کرایەسەر. دوابەدوای ئەوە، لە ساڵی ١٩٩٢، چووە کینیا لە کەمپەکانی کۆمیساریای باڵای نەتەوە یە ...\nعەزیزە سدیقی ژنە چالاکوانی ئەفغانییە، ئەو چالاکە لە بواری مافەکانی ژنان بەتایبەت ژنانی گوندنشینی ئەفغانی، عەزیزە کاریشی لەسەر مافی خوێندن کردووە. وێڕای ئەو دژوارییانەی لەبەردەم کارەکانی هاتوونەتە پێش بەڵام ئەو لە چالاکییەکانی بەردەوام بووە. عەزیز ...\nپلەی ستەیشن ئامێری یاری ئەلیکتڕۆنیە لەلایەن کۆمپانیای سۆنییەوە دەردەچێت کە بۆیەکەمیجا وەشانی پلەی ستەیشتن ١ لە مانگی دێسەمبەری ساڵی ١٩٩٤ دەرچوو.\nئێکس بۆکس ٣٦٠ یەکێکە لەبەرهەمە ناوازەکانی کۆمپانیای مایکرۆسۆفت ، ڕکابەری یاریە ئەلیکتڕۆنیەکانی هەریەکە لە پلەی ستەیشتن ی سۆنی وە وی ی کۆمپانیای نێنتیدۆ\nخانووەکەی مزگەوتێ ڕۆمانێکە بە زمانی ھۆڵەندی نووسراوە لە لایەن نووسەری بە ڕەگەز ئێرانی قادر عەبدوڵڵا و لە ساڵی ٢٠٠٥ بڵاوکراوەتەوە. ڕۆمانەکە باس لە ئێران و سەردەمی شا محەممەدڕەزا پەھلەوییەوە دەکات تاوەکو ڕووخانی ڕژێمی شا و ھاتنە سەر حوکمی ئایەتولڵا ...\nحەمزە کوڕی عەبدولموتەڵیب\nحەمزە کوڕی عەبدولموتەڵیب لە دایکبووی ساڵی ٥٦٨ز مەککەیە. لە ساڵی ٦٢٥ز لە جەنگی ئوحود لە نزیک شاری مەدینە شەھید کرا بە دەستی وەحشی کە کۆیلەی ئەبووسۆفیانی کوڕی حەرب بوو. حەمزە مامی پێغەمبەری ئیسلام محەممەدە پێغەمبەر نازناوی "شێری خودا" ی پێدابوو. جا ...\nشاوڵی تەڕسووسی ، دواتریش ناسرا بەناوی پۆڵسی تەڕسووسی پایەبەرز پۆڵس یان پۆڵسی نێردراو ، یەکێکە لە پێشەوا مەسحییە پێشەنگەکان لەدوای یەسووعەوە. لەلای مەسیحییەکان بە نێردراوی میللەتان ناسراوە و بەیەکێک لە دیارترین کەسایەتییەکان دادەنرێت کە دەستی هەبو ...\nبوتڕوس یان پایەبەرز بوتڕوس ، ناوی سەمعانی کوڕی یوحەنایە و ناسراوە بە سەمعان بوتڕوس ، یەکێکە لەپێشەوا مەسیحییە دەستپێکەکان، کە لەنێو پەیمانی نوێ و کرداری نێردراوەکاندا پلەیەکی بەرزی هەیە و یەکێکە لە دوانزدە قوتابییەکەی کە یەسووع هەڵیبژاردن کە ببنە ...\nدیاکۆ دامەزرێنەری حکوومەتی ماد لە ساڵی ٧٠١ی پێش زایین بووە و یەکەمین پاشای مادەکان بوو و لە نێوان ساڵەکانی ٧٠٩ ھەتا ٦٥٦ی پێش زایین حوکمڕانی کردووە. دیاکۆ پێشتر دادوەری گوندێک بوو و لەبەر دادپەروری لە لایەن حەوت ھۆزی ماد کرا بە ڕابەر ئەم ھۆزانە و ...\nفرەڤەرتیش یان فرۆرتیش دووھەم پاشای ماد بوو. فرۆرتیش پاش دیاکۆ دەسەڵاتی گرتە دەست و بۆ ماوەی ٢٢ ساڵ لە نێوان ساڵانی ٦٥٥ و ٦٣٣ پێش زایین حوکمی گێڕا. لە کاتی ھاتنە سەر تەختی فرۆرتیش، ھۆزی سەکا کە تیرەیەکی شەڕخڕ و جەنگاوەر بوون لە دەوروبەری گۆلی ورمێ ...\nعەقیل کوڕی ئەبوتاڵیب\nعەقیلی کوڕی ئەبوتاڵیب کوری عەبدولموتەلیبی ھاشمی قورەیشی. یەکێک بوو لە ھاوەڵانی پێغەمبەر محەممەد. ئەو گەورەترە لە عەلی کوری ئەبی تالیب وھەروەھا لە جەعفەری کوری ئەبی تالیب، دایکی فاتیمەی کچی ئەسەدی ھاشیمییە وباوکی موسلمی کوری عەقیلە. لە مەککەی موکە ...\nچەرلمانی یان چارلی گەورە ئیمپراتۆری فرانکان بوو. لە ساڵی ٧٦٨ەوە. چەرلەمانی ئیمپراتۆری ڕۆمی پیرۆزی بنیاد ناوە. ئەو بە باوکی فەڕانسە و ئەڵمانیا ناودەبرێت. چارلی گەورە چەکووشەکەی فەڕانسە … ئەو کەسەی ئۆرووپای ڕزگار کرد لە دەست ئیسلام! ساڵی ١١٤ی کۆچی ...\nئەلخەواریزمی ناوی تەواوی زانایەکی موسوڵمانی فارس بووە. وتراوە کە لە ساڵی لە دایکبووە و لە ساڵی کۆچی دوایی کردووە. ئەلخەواریزمی زانایەکی گەورە بوو لە بوارەکانی وە ھەروەھا یەکێک بوو زاناکانی لە شاری بەغدا. یەکێک لەو زانا فارسانەی کە لە ڕیزی پێشەوە ...\nئەبوعەبدول ڕەحمان ئەحمەد کوڕی شوعەیب کوری عەلی کوری ئیبن بەحر کوڕی سینان کوری دینار نەسائی ، قازی و یەکێک لە پێشەواکانی فەرموودەیە، خاوەنی سونەنەی گەورە و بچوکە.\nمه‌رداويژ به فارسى دامه‌زرێنه‌رى فه‌رمانره‌وايى سه‌ر به خانه‌دانى زيارى يه كه له سه‌ده‌ى ده‌يه‌مى زايين به‌شێكى به‌رفراوانى باكوورى ئێرانى خستووه ژێر ده‌سه‌ڵاتى خۆى. پاش ئه‌وه‌ى له‌شكرى خه‌ليفه‌ى عه‌باسى له هه‌مه‌دان تێكشكاند و ساڵى 931ز ل ...\nناوی ئەبو ناسر موحەمەد کوڕی فەرخ فارابی لە گوندێکی بچووک بە ناوی واسیج لە نزیک فاراب لە ساڵی ٢٥٩ە "٨٧٠ز" لە دایک بووە. باوک و دایکی بە ڕەگەز فارسن بەڵام بنەماڵەکەیان پێش ئەوان، زۆر زوو کۆچیان کرد بۆ تورکستان. لە ئورووپادا بە"Alfarabius" ناسراوە.\nڕۆژی شەھیدانی کوردستان\nلە ڕۆژی ٣٠ی ئازاری ١٩٤٧دا قازی محەممەد سەرۆکی کۆماری کوردستان، محەممەد حوسێن سەیفی قازی وەزیری بەرگری کۆمار و ئەبوولقاسم قازی برای قازی محەممەد لە مەیدانی چوارچرای شاری مەھاباد لە سێدارە دران. پاش ئێعدامی قازی محەممەد و ھاوڕێیانی، ژمارەیەکی تر ل ...\nڕۆژی شەھیدی فەیلی\nڕۆژی شەھیدی فەیلی بەرامبەر بە ٢ی نیسانە، ڕۆژێکە بۆ ڕێزگرتن لە جێگەی کوردە فەیلییەکانێک کە لە سەردەمی حکۆمەتی حیزبی بەعس کوژراون. لە ئەم ڕۆژە کوردە فەیلییەکان کانی لە ھەموو شوێنی جیھان بە ھەڵکردنی ئاگر لە سەری چیاکان، یان خوەندنی ھەڵبەستەکانی حەما ...\nزانای موسڵمانی گەردوونناس و بیرکاریزان ئەبوو سەھل وەیجەن ئیبن ڕوستەیم قوھی ، ، کۆچکردووی ، قوھی لەو زانا موسڵمانانەیە کە لە بیرکاری و گەردوونناسی بەناوبانگ بوون لە سەدەی چوارەمی ھیجری بەرامبەر بە سەدەی دەیەمی زایینی، لە چیاکانی تەبەرستان لەدایک ب ...\nخوجەندی ناوی تەواوی ئەبوو مەحموود حەمید کوڕی خدر خوجەندییە گەردوونناس و بیرکاریزانێکی مەغۆل بوو کە لە کۆتاییەکانی سەدەی دەیەمدا ژیاوە و یارمەتی درووستکردنی ڕوانگەیەک بووە لە نزیک شاری ڕەی لە ئێران. لە شاری خوجەند لە تاجیکستان لەدایکبووە. ئەو زانی ...\nمەحموود کاشگەری ناوی تەواوی. زانایەکی ئویغوری سەدەی یازدەی زاین بوو کە زمانزان و فەرھەنگناسی زمانی تورکی بوو.\nئەبولقاسم خەلەف بن عەباس زەهراوی ، ناسراوە بە زەھراوی، لە جیهانی ڕۆژاوا بە ناسراوە، پزیشکێکی عەرەبی موسڵمان بووە، لە ئەندەلوس ژیاوە. یەکێکە لە بەناوبانگترین نەشتەرگەرەکان لە جیهانی ئیسلامی، زۆر کەس بە باوکی برینکاریی ئێستای دەزانن. بەناوبانگترین ...\nئالب ئەرسەلان سولتانێکی گەورەی دەوڵەتی سەلجووقییە بەڕەچەڵەک دەگەرێتەوە بۆ گوندێک پێی دەوترێت نوور، ئەرسەلان دووەم سوڵتانی گەورەی سەلجوقیە لە نێوان سالانی ٤٥٥-٤٦٥ک/١٠٦٣-١٠٧٣ فەرمانرەوایەتی سەلجوقیەکانی کردووە خاوەن کەسایەتیەکی بەھێز و بەتوانا بووە ...\nئەبو عەبدوڵڵا موحەممەد بن ئەلحەسەن بن ئەلحوسەین قورتوبی ناسراو بە ئیبن کەتتانی پزیشکی موسڵمان و شاعیر و فەیلەسووفی ئەندەلووسی خەڵکی قورتوبە. پزیشکیی لە مامی وەرگرتووە، نامیلکەی زۆری نووسیووە سەبارەت بە پزیشکی، هەروا لە وێژەش کە بەناوبانگترینیان ـ ...\nئەبوو نەسر مەنسور بن عەلی بن عراق ، لە خەڵکی خوارزمە، ئەو یەکێکە لە زانایانی موسڵمان کە لە بیرکاری و گەردوونناسی پسپۆڕن.\nئیبن سینا یان زانایەکی گەورەی موسوڵمانی فارسی بوو. ناوی تەواوی یە، لە ڕۆژئاوادا بە ناسراوە، لە ساڵی ٩٨٠ز لە شاری ئەفشانش لە نزیک شاری بوخارا لە دایکبووە. زمانی دایکی ئبین سینا فارسی بووە. خوێندنی سەرەتایی لە بوخارادا بووە. لە ھەموو تەمەنێکیدا بلی ...\nبە پێی تەورات، شەیس سێیەم کووڕی ئادەم و حەوا دوای ھابیل و قابیل ە و تەنیا مناڵی تری ئادەم و حەوا کە ناوی لە کتێبی خوڵقانی تەورات ھاتوە. بە سەرنج دان لە تەورات شەیس دوای کووژرانی ھابیل بە دەستی قابیل، لە دایک بووە و دایکە حەوا ئەوی وەکوو جێگرێ بۆ ...\nئەبووسەعیدی ئەبولخەیر ، لە عارفان و شاعیرانی ناسراوی فارسە. ئەبووسەعید، ھەم لە بواری خواناسیدا زۆر ناسراوە و لە ڕیزی خواناسانی گەورەی ئیسلامیە و ھەم لە بواری شێعردا دەستێکی بەرزی ھەبوە و لە چوارینە نووسە ناسراوەکانی فارسە.\nئەبوڕەیحانی بیرونی ناسراو بە ئەلبیرونی ناوی تەواوی ، گەردوونناس و بیرکاریزان و مێژوونووس و مرۆڤناس و جوگرافیاناسێکی زمانی فارسی موسوڵمان بوو. باسکراوە کە یەکێکە لە زیرەکترینەکانی سەردەمی ئیسلامی ، وە یەکەم کەس بووە کە باسی لەوە کردووە کە زەوی بە ...\nپزیشک و فەیلەسوف و گەردونناسی موسڵمانی عەرەبی میسڕی ئەبولحەسەن بن ڕیزاون بن عەلی بن جەعفەڕ لە جیزە نزیک قاھیرە لە دایک بووە لە کۆتاییەکانی سەدەی چوارەمی کۆچی و لە ساڵی ٤٣٥ کۆچی/١٠٦١ زایینی کۆچی دوایی کردووە. چەن کتیبێکی گالێنی شەرح کردووە.\nلەپاش خۆی ھەندێک لەنەوەکانی لە شاری بەغدا دەمێننەوە تا سەردەمی خەلیفە مەئمون کە یەکێک بووە لە خەلیفەکانی عەباسی، ھەندێکی دیکەشیان کۆچ دەکەن بۆ حجازو یەمەن و لەوی چەند ئیماراتێک بەناوی خۆیانەوە ئاوەدان دەکەنەوە وەک ئیمارەتی سەلمانییەکان و ئیدریسیی ...


📅 13-04-2016 رێکەوت و رووداو (کڕۆنۆلۆژیا)\n-بە لە شارۆچکەی پێنجوێنی سەر بە پارێزگای سلێمانی، [ زۆرتر... 👁] ✖ ✖ 0 2 ✔ 96% ✍ هـ.ب. 21-1-2017 17:52:37\n📊 سەوزایی ماڵئاوایی لە کەرکوک دەکات ئامار و راپرسی\n📅 کاتی تۆمارکردن Aug 8 2017 12:02PM\nبەهۆی ئاونەدانی درەخت و باخچەکانی شاری کەرکوک و گر [ زۆرتر... 👁] ✖ ✖ 2 3 ✔ 99% ✍ س.ئـ. 8-8-2017 12:02:44\n✌ وەستا سدیق ساڵیئاوایی شەهیدان\n📅 کاتی تۆمارکردن Aug 8 2017 1:45AM\nچالاکێکی سیاسی سەربە پژاک بووە. ئێوارەی 13-04-2016 [ زۆرتر... 👁] ✖ ✖ 0 4 ✔ 99% ✍ س.ئـ. 8-8-2017 1:45:08\n✌ کەمال سادق قادر - کەمال پێنجوێنی؛ کەمالی شێخ سادە شەهیدان\n📅 کاتی تۆمارکردن Aug 8 2017 1:37AM\nکەمال سادق قادر ناسراو بە کەمالە خڕە لە دایک بوون [ زۆرتر... 👁] ✖ ✖ 5 4 ✔ 99% ✍ س.ئـ. 8-8-2017 1:37:55


سه‌رۆکی کۆریای باکور سه‌ردانی چین ده‌کات\nله ده‌مێـکدا هه‌وڵه دیپـلۆماسـیه‌کان له نیمچه دورگه‌ی کۆریادا چڕبووته‌وه، ده‌سه‌ڵاتدارانی حکومه‌تی کۆریای باشور و گه‌واهیده‌ران له چین ده‌ڵێن سه‌رۆکی کۆریای باکور کیم جۆنگ ئێڵ سه‌ردانی چینی کردووه.\nدانیشـتوانی هه‌رێمه‌که ده‌ڵێن سه‌رله‌به‌یانی ئه‌مڕۆ پـێـنجشه‌ممه سه‌رۆکی کۆریای باکور گه‌یشته شـاری ژیانی باشوری چین پاش ئه‌وه‌ی له ده‌روازه‌ی سنووری نێوان ئه‌و دوو وڵاته هاوپه‌یمانه به‌ڕی بۆوه.\nسه‌رۆکی کۆریای باکور سه‌ردانی خوێندنگایه‌کی کردبوو که کیم ئێڵ سۆنگی باوکی لێی خوێندبوو. ته‌له‌فیزیۆنی YTN ی کۆریای باشور ده‌ڵێت سه‌رۆکی کۆریای باکور له‌گه‌ڵ کوڕه‌که‌یدا کیم جۆنگ ئێڵ ئه‌م سه‌ردانه سازده‌دات.\nله‌و باره‌یه‌وه شێـکره‌وه له ناوه‌ندێـکی توێژینه‌وه‌ی بواری به‌رگری له سیۆل (بێک سیونگ جوو) ڕایگه‌یاند سه‌رۆکی کۆریای باکور ده‌یه‌وێت چین ئاگاداربکاته‌وه له چه‌ند پـلانێـکی گۆڕانکاری له ده‌سه‌ڵاتی ڕژێـمه‌که‌یدا.\nله‌م مانگانه‌ی دوایـیدا ده‌نگ‌گۆی ئه‌وه هاتۆته کایه‌وه که کوڕی سه‌رۆکی کۆریای باکور جێـگه‌ی باوکی ده‌گرێته‌وه.\nهاوکات ڕۆژی چوارشه‌ممه سه‌رۆکی پـێشووتری ئه‌مه‌ریکا جێمی کارتر گه‌یشته پـیۆنگ یانگ، له هه‌وڵێـکدا بۆ ئازادکردنی که‌سێـکی ئه‌مه‌ریکایی که له‌وه‌تای مانگی یه‌کی سـاڵی ڕابردووه‌وه له کۆریای باکور به‌ندکراوه.


ڕیاڵ مەدرید سوپڕایزی بۆ ڕامۆس هەیە\nسەرۆكی یانەی بارسێلۆنا باسی وازهێنانی خۆی دەكات مەگەر تەنها ئەم گرێبەستە شوێنی كریستیانۆ لەڕیاڵ پڕبكاتەوە ڕیاڵ مەدرید دەیەوێ تۆپچیەكەی لەندەن پەلكێش بكات راستەوخۆ ... سەیری یاری ریال مەدرید و بلباو بكە كۆرۆنا یانەیەكی بەناوبانگی بەریتانیای وێران كردوە\nkurdiu sport 30/06/2020 - 16:43 وەرزش/جیهانی\nراپۆرتی رۆژنامەكانی ئمرۆی ئیسپانیا ئاشكرایانكردوە كە یانەی ڕیاڵ مەدریدی ئیسپانی لە هەوڵەكانی بەردەوامە بۆ چارەسەركردنی كێشەكانی لەگەڵ سێرجیۆ رامۆسی بەرگریكا و كاپتنی یانەی شاهانە.\nلە پرۆگرامی ئێل چیرینگیتۆی ئیسپانی باس لەوە كراوە كە لە ئێستادا كاربەدەستانی یانەی ریاڵ مەدرید كار بۆ ئەوە دەكەن كە گرێبەستی ئەستێرەی یانەكەیان سێرجیۆ ڕامۆس نوێ بكەنەوە و ئەو كارەش بكەنە سوپرایزێك بۆ ئەو یاریزانە.\nبەهۆی ئەو ئاستە بەرزەی لە چەند یاریی رابردوی یانەكەیدا پێشكەشی كردوە، كاربەدەستانی یانەی شاهانە دەیانەوێت بە نوێكردنەوەی گرێبەستەكەی تا ساڵی 2022، دیارییەكی بەنرخ پێشكەشی ئەو یاریزانە بكەن.\nپێشتر بەهۆی نوێكردنەوەی گرێبەستی ئەو یاریزانە لەگەڵ یانەكەی كێشە لە نێوان هەردولادا دروستبو، چونكە ڕامۆس ڕازی نەدەبو بەوەی بۆ یەك ساڵی دیكە گرێبەستەكەی نوێ بكەنەوە، بەڵام یانەی ریاڵ مەدرید لەو بارەییەوە پێداگری دەكرد.\nبەهۆی ئەو یاساییەوە كە لە ریاڵ مەدرید پەیڕەو دەكرێت، هەر یاریزانێك تەمنی لەسەر و 30 ساڵەوە بێت تەنها بۆ یەك ساڵ گرێبەستەكەی بۆ نوێ دەكرێتەوە.\nسەرۆكی یانەی بارسێلۆنا باسی وازهێنانی خۆی دەكات\nمەگەر تەنها ئەم گرێبەستە شوێنی كریستیانۆ لەڕیاڵ پڕبكاتەوە\nڕیاڵ مەدرید دەیەوێ تۆپچیەكەی لەندەن پەلكێش بكات


سەرکەوت شەمسەدین: خۆپیشاندەران تەنها لەپێناو ژیانێکی باشتردا سەدان شەهیدیان داوە\nی مانگی یه‌ک ١٢, ٢٠٢٠\nسه‌رکه‌وت شه‌مسه‌دین ئه‌ندامی پاڕلمانی عێراق\nهەر لە مانگی دەی ساڵی پارەوە خۆپیشاندانه‌کان لە بەغدای پایتەخت و شارەکانی دیکەی ناوەڕاست و خوارووی عێراق بەردەوامە.\nداواکاری و ناڕەزای خەڵکی عێراق بەرامبەر گەندەڵی و نادادپەروەری و بەفیرۆدان و تاڵانکردنی داهاتی نیشتمانی وڵاتەکەیان سەرتۆپکی داواکارییەکانیان بوونه. بەڵام وەڵامدانەوەی هێزە ئاسایشی و چەکدارو تاقمە لەشکری و ملیشیا نهینییەکانی ناو عێراق بۆ خۆپیشاندەران کوشتنی زیاد لە 460 خۆپیشاندەر و بریندارکردنی زیاتر لە 25 هەزار هاوڵاتی بووه.\nلەدەرئەنجامدا خۆپیشاندەران توانیان وا لەسەرۆک وەزیرانی وڵاتەکە عادل عەبدولمەهدی بکەن دەست لەکاربکیشێتەوە و هاوکات هەربەهۆی خۆیشاندانەکانەوەو هەنگاونەنانی حکومەتی عێراقی لەپێناو چاکسازی و گۆڕانکاری و تاوسەندنی زیاتری بارگرژییەکان وایکرد که ته‌نانه‌ت سەرۆک کۆماری عێراق دکتۆر بەرهەم ساڵەحیش ئاماژه‌ی پێدا که دەست له‌کار ده‌کێشێته‌وه.\nئایا ئاینده‌ی سیاسی و ئابوری و گۆڕانکاری و چاکسازی لەعێراقدا بەکوێ دەگات؟ ئایا هیچ هەنگاوێک هەڵگیراوە بۆ دەستپێکردنی ئەو چاکسازیانە؟ پاش تاوسەندنی بارگرژییەکان لەناوچەکەو بەتایبەتی لەعێراقدا بەهۆی کوشتنی سەرکردەی لەشکری سوپای قودسی پاسدارانی ئێران، قاسم سولەیمانی و ریبەرێکی حەشدی شەعبی بەناوی ئەبومەهدی ئەلموهەندیس و چەند کەسایەتییەکی دیکەی لەشکری حەشدی شەعبی لەلایەن موشەکێکی ئاڕاستەکراوی فڕۆکه‌ی بێفڕۆکه‌وان لەلایەن هێزی لەشکری ولایەتە یەکگرتووەکانی ئەمریکاوە و هاوکات ئاڕاستەکردنی چەندین موشک بۆ دوو بنکەی لەشکری ئەمریکا لە عێراق لە لایەن ئێرانەوە وەک تۆڵەکردنەوە تێکڕا تا چەند کاریگەریان لەسەر بارودۆخی عێراق دەبێت؟\nبۆ تاوتوێکردنی ئەو پرسانە ئاسۆ جەبار بۆ دەنگی ئەمریکا وتووێژی لەگەڵ ئەندامی ئەنجومەنی نوێنەرانی عێراق سەر بە فراکسیۆنی ئایندە سەرکەوت شەمس دا سازکردووە....\nسەرکەوت شەمس دەڵێت "ئێران و ئەمریکا زیاد لە 40 ساڵە ناڕاستەوخۆ لەشەڕدان، ئێمە ناتوانین شەڕی ئەوان رابگرین."\nسەبارەت بە خۆپیشاندانەکانیش دەڵێت "خۆپیشانده‌ران سەدان شەهیدیان داوە و هەزاران برینداریش تەنها لەپێناو ژیانێکی باشتردا."\nدەشڵێت "داهاتووی عێراق وەستاوە لەسەر حکومەتی نوێ و گۆڕانکارییەکانی داهاتوو."\nوتووێژی سه‌رکه‌وت شه‌مسه‌دین


نرخی نەوت لە بازارەكانی جیهاندا – تۆڕی میدیایی خەڵک\nنرخی نەوت لە بازارەكانی جیهاندا\n2021/01/08 - 9:25 AM\nماوەی چەند ڕۆژێكە نرخی نەوت ڕوولە بەرزبوونەوە دەكات و ئەمڕۆ یەك بەرمیل نەوتی خاوی برێنت بە 54 دۆلار و 52 سەنت مامەڵەی پێوەكراوە و نەوتی تەكساسیش بە 50 دۆلار و 99 سەنتە .\nئەمڕۆ هەینی 8-1-2021 نرخی نەوت لە بازارەكانی جیهان بە بەرزی مایەوە و نرخی یەك بەرمیل نەوتی خاوی برێنت بە 54 دۆلار و 52 سەنت مامەڵەی پێوە دەكرێت.\nهاوكات نرخی یەك بەرمیل نەوتی خاوی ئەمریكیش تەكساس بە 50 دۆلار و 99 سەنت مامەڵەی پێوەكراوە.\nئەمە لەكاتێكدایە دوێنێ پێنج شەممە نرخی یەك بەرمیل نەوتی بەسرە بە 55 دۆلار مامەڵەی پێوەكرا.\nجیهان؛توشبوون بە كۆرۆنا 88 ملیۆن كەسی تێپەڕاند\nبایدن: ئەوەی دوێنێ ڕوویدا سەروەری ئەمریكاى كردە ئامانج\nچارەنووسی پشكی هەرێم چی لێدێ ؟


دوایین زانیاری لەبارەی دانیشتنەکەی 18ی شوباتی ئەنجومەنی پارێزگای کەرکوک\nهەواڵ / ڕاپۆرت :: 09/02/2019 :: 441 جار بینراوە\nوێنە : ئەرشیف\nلیستی برایەتی ئاشکرایدەکات، هێشتا وردەکاری دانیشتنەکەی 18ی شوباتی ئەنجومەنی پارێزگای کەرکوکیان پێنەگەیشتووە، عەرەب و تورکمانیش رەتیدەکەنەوە بەشداری لەدانیشتنەکە بکەن بەو پێیەی لەشاری هەولێر ئەنجامدەدرێت.\nرۆژی 5ی شوبات مەکتەبی سیاسی یەکێتی نیشتمانی كوردستان و پارتی دیموکراتی کوردستان لەکۆبوونەوەی هاوبەشی نێوانیان بڕیاریاندا رۆژی 18ی ئەم مانگە ئەنجومەنی پارێزگای کەرکوک لەشاری هەولێر کۆببێتەوە کە هاوکات دەبێت لەگەڵ کۆبوونەوەی پەرلەمانی کوردستان.\nمحەمەد کەمال ئەندامی دەستەی سەرۆکایەتی لیستی برایەتی لەئەنجومەنی پارێزگای کەرکوک بەدواڕۆژی راگەیاند: بەپێی رێککەوتنەکەی نێوان یەکێتی و پارتی پێویستە وردەکاری و تەوەرەکانی دانیشتنەکە لەلایەن لیژنەیەکەوە ئامادە بکرێت و رادەستی سەرۆکایەتی ئەنجومەن بکرێت.\nوتیشی: "هێشتا کارنامەی دانیشتنەکە نەگەیشتووەتە دەستیان تاوەکو بەرچاو ڕوونییان لەبارەی دانیشتنەکەوە هەبێت".\nئەوەشی خستەڕوو: کە بەئامادەبوونی 21 ئەندام رێژەی یاسایی دانیشتنی ئەنجومەن تەواو دەبێت، لیستی برایەتیش بەتەنها دەتوانێت ئەو رێژەیە ئامادە بکات.\nلیستی برایەتی لە 26 ئەندام پێکدێت، توركمان ٩ و عەرەبیش 6 ئەندامی ئەنجومەنی پارێزگاکە پێکدەهێنن.\nلەدوای رووداوەکانی ئۆكتۆبەری ساڵی 2017وە سەرۆکی ئەنجومەنی پارێزگا و 14 ئەندامی لیستی برایەتی شارەکەیان بەرەو هەولێر بەجێهێشتووە و نەگەڕاونەتەوە.\nبەهۆی رێکنەکەوتنی لیستی برایەتی لەسەر ئەنجامدانی دانیشتنی ئەنجومەنی پارێزگای کەرکوک، پۆستی پارێزگار لەدەستی کورد نەماوە و لەلایەن جێگری پارێزگارەوە کە کەسێکی عەرەبە، پۆستەكە پڕ کراوەتەوە.\nخەلیل حەدیدی ئەندامی ئەنجومەنی پارێزگا لە کوتلەی عەرەبی بەدواڕۆژی وت: "دانیشتنی ئەنجومەنی پارێزگای کەرکوک لەدەرەوەی کەرکوک نایاساییە و کوتلەی عەرەبی تێیدا بەشدار نابێت".\nوتیشی: "باشتر وایە کورد پێش یەکلاییکردنەوەی پۆستی پارێزگار و گەڕانەوەی پێشمەرگە، بگەڕێنەوە بۆ کەرکوک و ئەنجومەنی پارێزگا کارا بکەنەوە و لەگەڵ پێکهاتەکان پەیوەندییەکانیان ئاسایی بکەنەوە و چارەسەری کێشە هەڵپەسێردراوەکان بکەین".\nکوتلەی عەرەبی کە زیاتر لەساڵێکە پۆستی پارێزگاری کەرکوکی لەدەستدایە و بەهۆی پەکخستنی ئەنجومەنیشەوە دەسەڵاتی رەهای هەیە، مەرجی سەرەکی بۆ دانوستان و رێککەوتن لەگەڵ کورددا نەگەڕانەوەی پیشمەرگە و ئاسایش و ئازادکردنی دەستگیرکراوەکانیانە لەگرتووخانەکانی هەرێم.\nنەجات حسێن ئەندامی ئەنجومەنی پارێزگا لەکوتلەی تورکمانی بەدواڕۆژی راگەیاند: بەهیچ شێوەیەک ئامادە نابین لەدانیشتنی ئەنجومەنی پارێزگای کەرکوک گەر لە هەولێر بێت یاخود لەبەغدا، چونکە پێمانوایە ئەو ئەنجومەنە پێویستە لەکەرکوک چارەسەری کێشەکانی بکات.\nلەماوەی رابردوودا دادگای کەتنی کەرکوک بڕیاریدا بە سزادانی رێبوار تاڵەبانی سەرۆکی ئەنجومەنی پارێزگا بەوەکالەت بە شەش مانگ زیندانی، بەشێوەی غیابی.\nئەمەش کێشەی بۆ خەرجکردنی موچەی ئەنجومەنەکان و راییکردنی مامەڵە داراییەکان دروستکردووە، حکومەتی عێراقیش بۆ چارەسەرکردنی ئەو پرسە لیژنەیەکی بەسەرۆکایەتی جەمال مەولود سەرۆکی لیژنەی دارایی ئەنجومەن پێکهێناوە.


مێژوی ئەمڕۆ 12/3 - بنکەی روناکبیریی گەلاوێژ :: Gelawej\nمێژوی ئەمڕۆ 12/3\nمێژوی ئەمڕۆ Mar 12, 2020\n- لە رۆژى 17/11/1925 نەجوا سالم، ژنە ئەکتەرى میسرى لە شارى قاهیرە لە دایکبووە، لە رۆژى 12/3/1988 لە تەمەنى (61) ساڵى لە شارى قاهیرە کۆچى دوایى کردووە، لە ساڵى 1944 تاکو ساڵى 1970 بەشدارى لە کارى هونەریدا کردووە.\n- لە رۆژى 12/3/1940 ئەل جرۆ (Al Jarreau)، گۆرانیبێژ و ئاوازدانەر و موزیکانى ئەمەریکى لە شارى میلواکى لە دایکبووە، لە رۆژى 12/2/2017 لە تەمەنى (77) ساڵى بە نەخۆشى لە شارى لوس ئەنجلوس کۆچى دوایى کردووە.\n- لە رۆژى 12/3/1953 سوعاد نەسر، ژنه ئه‌کته‌ری میسری لە شارى قاهیرە لە دایکبووە، لە رۆژى 5/1/2007 لە تەمەنى (53) ساڵى لە شارى قاهیرە کۆچى دوایى کردووە، لە ساڵى 1973 تاکو ساڵى 2005 بەشدارى لەکارى هونەریدا کردووە.\n- لە رۆژى 12/3/1963 عادل خەیری، ئەکتەری میسری لە تەمەنى (31) ساڵى کۆچى دوایى کردووە، لە رۆژى 25/12/1931 لە شارى قاهیرە لە دایکبووە، لە ساڵى 1949 تاکو ساڵى 1963 بەشدارى لە کارى هونەریدا کردووە.\n- لە رۆژى 12/3/1964 عەباس مەحمود عقاد، شاعیر و رەخنەگرى ئەدەبى و نوسەرى میسرى لە تەمەنى (75) ساڵى لە شارى قاهیرە کۆچى دوایى کردووە، لە رۆژى 28/6/1889 لە شارى ئەسوان لە دایکبووە.\n- لە رۆژى 12/3/1968 ئارۆن ئیکهارت (Aaron Eckhart)، ئەکتەرى ئەمەریکى لە شالاى کۆپیرتینۆ لە ویلایەتى کالیفۆرنیا لە دایکبووە، لە ساڵى 1992 بەشدارى لەکارى هونەریدا کردووە.\n- لە رۆژى 12/3/1976 جاو واى، ژنە ئەکتەر و گۆرانیبێژ و دەرهێنەرى چینى لە شارى وهو لە دایکبووە.\n- لە رۆژى 12/3/1988 مسک (مسک مەحمود خباز)، ژنە ئەکتەر و گۆرانیبێژى کوێتى لە کوێت لە دایکبووە، لە ساڵى 2004 تاکو ساڵى 2012 بەشدارى لە کارى هونەریدا کردووە.\n- لە رۆژى 12/3/1991 فەرید حسێن یاغى، شاعیرى سورى لە شارى دیمەشق لە دایکبووە.\n- لە رۆژى 12/3/1992 ئەبرار سبت، ژنە ئەکتەر و گۆرانیبێژى بەحرێنى لە شارى منامە لە دایکبووە، لە ساڵى 2010 بەشدارى لەکارى هونەریدا کردووە.\n- لە رۆژى 12/3/1994 کریستینا گریمى (Christina Grimmie)، ژنە گۆرانیبێژى ئەمەریکى لە شارى نیوجیرسى لە دایکبووە، لە رۆژى 11/6/2016 لە تەمەنى (22) ساڵى بە هەوڵێکى تیرۆریستى لە شارى ئەورلاندۆ کۆچى دوایى کردووە، لە ساڵى 2009 تاکو ساڵى 2016 بەشدارى لە کارى هونەریدا کردووە.\n- لە رۆژى 12/3/1999 یەهودى مینوهین (Yehudi Menuhin)، موزیکیانى ئەمەریکى لە تەمەنى (83) ساڵى بە نەخۆشى لە شارى بەرلین کۆچى دوایى کردووە، لە رۆژى 22/4/1916 لە شارى نیویۆرک لە دایکبووە.\n- لە رۆژى 12/3/2011 ئەمەل سکر، ژنە ئەکتەرى سورى لە تەمەنى (70) ساڵى کۆچى دوایى کردووە، لە ساڵى 1941 لە دایکبووە، لە ساڵى 1962 تاکو ساڵى 1985 بەشدارى لە کارى هونەریدا کردووە.\n- لە رۆژى 12/3/2017 ستافرۆ جبرا، نیگارکێش و کاریکاتێرستى لوبنانى لە تەمەنى (70) ساڵى لە شارى بەیروت کۆچى دوایى کردووە، لە رۆژى 18/2/1947 لە شارى بەیروت لە دایکبووە.\n- لە رۆژى 12/3/2020 عیسا راشد خەلیفە، شاعیر و ئەدیبى بەحرێنى لە تەمەنى (82) ساڵى بە نەخۆشى کۆچى دوایى کردووە، لە رۆژى 1/1/1938 لە دایکبووە.


لیژنەى ئاسایشى و بەرگرى پەرلەمانى عێراق هۆشدارى لە بەئامانجگرتنى نەخۆشخانەکان دەدات و ئاشکراشى دەکات، ڕێنمایى نوێ دەرچووە بۆ ئەوەى لە داهاتوودا ڕێگە لە ئاگرکەوتنەوەى نەخۆشخانەکان بگیردرێت و ئەو جۆرە ئاگرانە دەچنە چوارچێوەى کارى تیرۆرستییەوە.\nمحەمەد حەسەن ئەبوزەر، ئەندامى لیژنەى ئاسایش و بەرگرى (ى6 ئایارى 2021) لە لێدوانێکى ڕۆژنامەوانیدا کە "ناس کورد" بەدواداچوونى بۆ کردووە باسى لەوەکردووە، ئاگرى نەخۆشخانەکان دەچنە چوارچێوەى کارە تیرۆرستییەکانەوە بە چەندین شێوە.\nوتوشیەتى، لیژنەى ئاسایش و بەرگرى ڕێنمایى داوەتە لیژنەکانى تر کە ڕۆڵیان هەبێت لە بابەتى ئاگرى نەخۆشخانەکان و کەیسەکانى ئۆکسجین و کارەبا، ئەو بابەتە تەنها پەیوەندى بەلایەنى تەندروستى یاخود خزمەتگوزارییەوە نییە، بەڵکو پەیوەندى بەلایەنى ئەمنیشەوە هەیە.\nئەو پەرلەمانتارە ئەوەشى ئاشکرا کردووە، ڕێنمایى نوێ لەو بارەیەوە دەردەچێت، چونکە ئەو بابەتە ڕێچکەیەکى مەترسیدار دەگرێتەبەر وەک ژەهراویکردنى ئاو و سوتاندنى بتڵى ئۆکسجین و چەندین بابەتى تر.\nسەبارەت بە ئاگرەکەى نەخۆشخانەى "ئیبن خەتیب" ئەوەى ڕونکردووەتەوە، سەرۆک وەزیران، وەزیرى ناوخۆى بە سەرۆکایەتى لیژنەیەکى لێکۆڵینەوە ڕاسپاردووە و ڕێنمایى ئەمنى لەو بارەیەوە دەردەکرێت، لیژنەکەى کاتى پێویستە بۆ گەڕان بەدواى هۆکارەکان و دیاریکردنى کەمتەرخەمەکان، هەروەها پەرلەمانیش لیژنەیەکى لێکۆڵینەوەى بە سەرۆکایەتى بەشیر حەداد جێگرى دووەمى سەرۆکى پەرلەمان پێکهێناوە بۆ بەدواداچون و ئاشکراکردنى ڕاستییەکان.\nكۆرۆنا لە هند مەترسيدارتر دەبێت و كاريگەرى بەرگرى پوچەڵ دەكاتەوە\n2021.05.01 - 23:19


پەرلەمانتارێکی هاوپەیمانێتی فەتح-ی سەر بەهادی عامری داوای لەحکومەتی فیدراڵ کرد هیچ بڕە پارەیەک بۆ هەرێم ڕەوانە نەکات تا ئەو کاتەی هەرێم بەشێوەیەکی تەواو پابەندی ئەو دەقانە دەبێت کە لەیاسای بودجە جێگیر کراوە.\nمونا غرابی، پەرلەمانتاریی هاوپەیمانێتییەکە (21 ئایاری 2021) لە بڵاوکراوەیەکدا ئاماژەى بەوە کرد "نابێت بەغدا بەهیچ شێوەیەک باوەڕ بە بەڵێنەکانی بەرپرسانی هەرێم بکات، ئەو بەڵێنانە کەباس لەئامادەبوونی هەرێم دەکات لەڕادەستکردنی نەوت "ستۆک"بوون، دووبارە بوونەوەی سیناریۆکانی پێشووە".\nوتیشی "حکومەتی فیدراڵ نابێت یەک دینار ڕەوانەی هەرێم بکات ئەگەر هەرێم بەڵێنەکانی خۆی نەباتە سەر و پابەندبوونی خۆی بە ڕێککەوتنەکانەوە دووپات نەکاتەوە".\nغرابی ئەوەشی وتووە "دەبێت هەرێمی کوردستان پابەند بێت بە دەقەکانی رێککەوتنەکەی ناو پرۆژە یاسای بودجە ، بودجە موڵکی هیچ کەسێک و لایەنێک نییە، بودجە موڵکی هەموو هاوڵاتیانی عێراقە، پارێزگاکە عێراقییە بەرهەمهێنەکانی نەوت مافی ئەوەیان هەیە بەرگریی لەمافەکانیان بکەن".\nئەوەشی وتووە "سازان لەسەر ماف و شایستە داراییەکانیی هاوڵاتیان پارێزگاکانی ناوەڕاست و باشوریی عێراق جێگای قبوڵ نییە، ڕێگە نادەین چیدی پارە و سامانی عێراقییەکان بەهەدەر بدرێت لەبەر خاتری بەرپرسان و سیاسییەکانی هەرێم".\nپەرلەمانتارەکەی فەتح ئەوەشی روونکردووەتەوە "ئێمە دژ بە بەرژەوەندییەکانیی هاوڵاتیانی هەرێم نیین، بەڵام دەبێت بەرپرسانیی هەرێم ئەوە بزانن فریودان و فێڵکردن بەمەبەستی دزینی سامانیی هاوڵاتیانی هەرێم و ناوەڕاست و باشوریی عێراق بووە بە ڕابردوو و جارێکی تر دووبارە نابێتەوە".\nغرابی جەختیلەوەشکردەوە "ماف و شایستە داراییەکانیی هەرێم هاوشان لەسەر ماف شایستە داراییەکانیی بەغدا و هەموو پابەندە داراییەکان بەدەق لە پرۆژە یاسای بودجەی 2021دا جێگیر کراوە، بۆیە هیچ پێویست بەوە ناکات بەرپرسانی هەرێم جارێکی دیکە شاند ڕەوانەی بەغدا بکەن".


حیزبی ''بلوچستان ءِ راجی تپاکی" پشتیوانی لە خەباتی ئەلئەحواز دەکات\n18:44 - 12 جۆزەردان 2720\nحیزبی ''بلوچستان ءِ راجی تپاکی" لە بەیانییەکدا پشتیوانی لە خەباتی نەتەوەی ''عەرەب ئەلئەحواز'' دەکات و سەرکوت و سیاسەتە داگیرکارییەکانی ڕێژیمی ئیسلامیی ئێران مەحکووم دەکەن.\nلە بەیانییەدا هاتووە؛ ''نزیک بە سەدەیەک دەبێت لەلایەن "ڕەزاخان"ـەوە وڵاتی عەرەبستانی ئێران(ئەلئەحواز) داگیر کراوە و بە فێل و فریودان حکوومەتی ''شێخ خەزعەل''ـیان کۆتایی پێهێنا و ئەو وڵاتەیان داگیر کرد.\nلەو پەیامەدا باس لە هەڵاواردن و تاڵانکردنی ئەو ناوچەیە کراوە کە ئەلئەحواز خاوەن زەوی و زارێکی زۆر و چەندین چۆمی گەورەیە و ٤٠ لە سەدی ئاوی ناوچەکە دابین دەکات؛ کەچی ئێستا بە دەست بێ‌ئاوییەوە دەناڵێنێت.\nلەو بەیانییەدا هاتووە، ڕاپەڕینی خەڵکی ئەلئەحواز بە بێ‌ئاوی و خەباتە یەک لە دوای یەکەکانی خەڵکی ئەو ناوچەیە و دروشمی وەک ''ئەلئەحواز وڵاتی ئێمەیە و ناهێڵین کەسێک لێمان داگیر کات'' و ''ئەلئەحواز گیان و ماڵمان فیدای تۆ'' نیشانەی ئاگایی و وشیاریی نەتەوەیی چەندین ملیۆن مرۆڤی هاوشێوەی نەتەوەی بن دەستی بەلووچە کە لە سەرەتایی‌ترین مافی خۆیان بێبەرین.\nلەو بەیانییەدا باس لە کوشت و بڕی خەڵکی بێتاوانی عەرەب، ئاگرتێبەردانی قاوەخانەی "نەوارەس "کە ٢٤ کەسی بێ گوناهی تێدا سوتێندران چەند جەنایەتێکی ناخ‌هەژێنە کە وەبیرهێنەرەوەی سینەما "ڕێکس"ـی ئابادانە کە هەتا هەتایە وەک پەڵەیەکی ڕەش لە کارنامەی ئەو ڕێژیمەدا دەمێنێتەوە.\nلە کۆتایی ئەو بەیانییەدا هاتوووە، حیزبی ''بلوچستان ءِ راجی تپاکی" پشتیوانی لە خەباتی خەڵکی ئەلئەحواز دەکات و جەختی کردووەتەوە کە دیاریکردنی مافی چارەنووس، مافی نەتەوەی عەرەب لە خاکی خۆیاندایە.


نووسەرە پیرەکان لەسەر گردێکی ئاڵتوونی |\nHome گشتی فەرهەنگ نووسەرە پیرەکان لەسەر گردێکی ئاڵتوونی\nنووسەرە پیرەکان لەسەر گردێکی ئاڵتوونی\non: ئایار 14, 2017 In: فەرهەنگNo Comments\nکاندیدەکانی خەڵاتی دزمۆند ئەلیۆت ڕاگەیەنران\nلیستی کۆتایی کاندیدکراوەکانی خەڵاتی ״دزمۆند ئەلیۆت״ کە بەهاکەی ١٠ هەزار دۆلارە ڕاگەیەنرا و بوونی دوو نووسەری یەکەم-ڕۆمان لە لیستەکەدا کە بەتەمەنن هەموانی سەرسام کرد. پێشتر وا باو بوو زیاتر ئەو نووسەرانە یەکەم-ڕۆمانی خۆیان بنووسن کە لە تەمەنی گەنجیدان، بەڵام ئەم جارە نەک دوو نووسەری بەتەمەن یەکەم-ڕۆمانی خۆیان نووسیوە بگرە خەڵاتێکی بەرچاو ئەو دەرفەتەشی پێ بەخشیون کە ببنە کاندید و ئەگەری براوەبوونیشیان هەبێت. کەواتە ئەمە ئەو بۆچوونە پشتڕاست دەکاتەوە کە دەڵێت: ״ئەدەبیات پێویستی بە ئەزموونە.״\nبە پێی هەواڵێکی گاردیان، خەڵاتی دزمۆند ئەلیۆت کە تایبەت بەو نووسەرانەیە کە یەکەم-ڕۆمانیان نووسیوە، لە ساڵی ٢٠١٧دا ڕووی لە نووسەرانی بەئەزموون کردووە و دوو کەس لە لیستی پێنجکەسیی کۆتایی خەڵاتەکە، ئەمساڵ لە پەنجاکانی تەمەنیاندان.\nکیت دی ڤال- ٥٦ ساڵان و فڕانسیس سپافۆرد- ٥٣ ساڵان، هەردووک کاندیدکراوی ئەم خەڵاتە دەهەزار دۆلارییەن. دی ڤال پێی وایە ڕۆمانەکەی، واتە ״لیۆن״ سەلماندوویەتی کە تەمەن لە بەردەم گەیشتن بە سەرکەوتنی ئەدەبیدا ڕێگر نییە. ئەو کە پێشتر لە بواری مافی خانەوادەدا کاری دەکرد، یەکەمین ڕۆمانی خۆی لە تەمەنی ٥٥ساڵیدا بڵاو کردەوە. دی ڤال دەڵێت: کاتێک لەگەڵ پەخشخانەی پەنگویندا بەڵێننامەم واژۆ کرد ٥٣ ساڵم بوو. ئەگەر من توانیم ئەم کارە بکەن کەواتە هەموان دەتوانن. من بە گەنجی زۆر توندوتیژ بووم. ئەگەر ئەم کتێبەم لە ٢٥ساڵیدا نووسیبا تەنیا بە کەڵکی مرۆڤە زۆردارەکان دەهات. بە بۆچوونی من مەرج نییە هەموو نووسەرانی دنیا گەنج بن.\nئێما میندەرسۆن بەڕێوەبەری جێبەجێکردنی ئەم خەڵاتە ئەدەبییە دەربارەی ڕۆمانی ״لیۆن״ گوتی: ״چیرۆکێکی کورت بەڵام زۆر کاریگەرە. ڕووداوەکانی ئەم کتێبە لە ساڵی ١٩٨١دا ڕوو دەدەن و چیرۆکی کوڕیژگەیەک دەگێڕێتەوە کە لە کولتووری گرووپ و سیستمێکی تایبەتدا گیری خواردووە و زۆر هەوڵ دەدات تا ڕزگاری ببێت لە دەستیان.״\nفڕانسیس سپافۆردیش پێی وایە ئەزموون دەبێتە هۆی ئەوەی نووسەر لە گێڕانەوەدا سەرکەوتووتر بێت. ئەو کە پێشتر مێژوونووس بووە بۆ ڕۆمانی ״گردی ئاڵتوونی״ بووەتە کاندیدی ئەم خەڵاتە. ئەو خۆی لەم بارەیەوە دەڵێت: ״خۆیشم پێم وا نییە کە لە ٢٥ساڵیدا وشیاریی ئەوەم هەبووبێت لە بارەی پەیوەندییە مرۆییەکانەوە بنووسم.״\nئەم نووسەرە پێی وایە کە چیرۆکنووسین ڕێگایەکی دەربازبوون بۆ سنووردارییەکانی تەمەن فەراهەم دەکات. هەروەها ئەم ژانرە دەبێتە ڕێگایەکی هەڵاتن لە کێشەگەلی وەک ڕەگەزایەتی، نەتەوە و چینی کۆڵایەتی. ڕۆمانەکەی سپافۆرد دەربارەی کوڕێکی گەنجە کە دەچێتە ناو نیویۆرکی سەدەی هەژدەوە. لەگەڵ کێشەگەلی فراواندا دەستوپەنجە نەرم دەکات و بە ستایڵی چیرۆکەکانی هێنری فیلدینگ و لە گۆشەی دیدی ڕێبوارێکەوە دەگێڕدڕێتەوە.\nهەروەها ڕۆمانی ״بێئازار وەک تۆ״ نووسینی ڕوان هیسایۆ یەکێکی تر لەو کتێبانەیە کە کاندیدی ئەم خەڵاتەیە. ئەم ڕۆمانە لە ڕووی کاتەوە لە شەشتەکانەوە بۆ هەنووکە لە هاتوچۆدایە. بایەخ با بابەتگەلی وەک بیرەوەری و منداڵبوون دەدات. چیرۆکی سەفەرێک کە منداڵ بۆ دۆزینەوەی دایکی دەستی پێ دەکات و لەم نێوانەدا بە وڵات و کێشوەری جۆراوجۆردا تێدەپەڕێت تا بە ئاواتەکەی خۆی بگات. نووسەر وانەی زۆر دەربارەی دایکهەبوون و دایکبوون فێری خوێنەر دەکات. نووسەر خۆی دەڵێت: ״کاتێک هەواڵی کاندیدبوونمم لە خەڵاتی ئەلیۆت پێ گەیشت، بە شەقامەکانی نیویۆرکدا خەریک بووم پیاسەم دەکرد، زۆر خۆشحاڵ بووم. هەستم کرد دەبێت خۆم لە باوەش بگرم.״\nخەڵاتی دزمۆند ئەلیۆت ساڵانە بۆ ڕێزلێنان و قەدرگرتنی دزمۆند ئەلیۆت- چاپەر و نوێنەری ئەدەبیی بەریتانیی بە باشترین ڕۆمانێک کە لە بەریتانیا چاپ کرابێت دەدرێت. ئەم خەڵاتە ساڵی ڕابردوو بە لیسا مەک ئینرێری درا. مەراسیمی هەڵبژاردنی براوەی ساڵی ٢٠١٧ی ئەم خەڵاتە لە ٢١ـی جوون لە لەندەن بەڕێوە دەچێت.\nهەواڵ لە سەرابدا بە عەشقەکەی دەگات\nناپاکترین نووسەری دنیا، جۆکەر جۆکەر پۆل بیتی\nئەنجوومەنی شارەوانییەکانی سنووری سلێمانی پەک دەخرێن\nله ده‌روازه‌ی ئیبراهیم خه‌لیل بازرگانییه‌كی نوێ سه‌ر هه‌ڵده‌دات\nبه پێنج یاسا و بڕیار نه‌توانراوە ڕێگرى له زیاده‌ڕه‌وى بكرێت\nئه‌فسانه‌ی زمانی یه‌که‌م\nبە فەرمانی وەزیری دارایی پارە دەرچووەکانی بانکی کوردستان ״دەژمێردرێنەوە״


ئازاد وەڵەدبەگی 08, 06, 2019\nلە یەک ساڵی ڕابردوو، پاش دەرچوونی ئەمریکا لە ڕێککەوتننامەی ئەتۆمی لەگەڵ ئێران، دۆخی پەیوەندییەکانی نێوان هەر دوو لا پێی ناوەتە قۆناغێکی نوێوە و بەرەو ئاڵۆزیی زیاتر هەنگاو دەنێت. لە چەندین مانگی ڕابردوویش، ئەمریکا هەوڵەکانی خۆی بە ئاراستەی ملکەچپێکردنی ئێران و گوێڕایەڵبوون بە خواستەکانی ئەمریکا چڕ کردووەتەوە. لەم نێوانەیشدا، ئێران هەوڵ دەدات لە ناوچەی ڕۆژهەڵاتی ناوەڕاست گوشارەکانی لەسەر ئەمریکا زیاتر بکات، ئەویش لە ڕێگەی دەوڵەتانی دۆستی خۆی و گرووپە میلیشیا چەکدارەکان کە لە وڵاتانی جۆراوجۆری ناوچەکەدا بڵاو بوونەتەوە وەک: عێراق، یەمەن، لوبنان و سووریا.\nلەم نێوانەیشدا، ڕۆڵی عێراق وەک دەوڵەتێکی دۆستی هەر دوو لا، پتر لە جاران تۆخ بووەتەوە و، هەر یەک لە لایەنەکانی کێشەکە هەوڵ دەدات بە حوکمی پێگەی جیۆپۆلیتیکی عێراق ئەم دەوڵەتە بۆ ناو بەرەی خۆی پەلکێش بکات. ئەوەی جێی سەرنجە، عێراق هەر لە سەرەتای ساڵی ١٩٨٠وە تاکوو ئێستا چەندین قۆناغی جەنگی نێودەوڵەتی و ناوخۆییی تێ پەڕاندووە، کە نوێترینیان جەنگی دژ بە داعش بووە کە بووەتە هۆی بەفیڕۆچوونی بەشێکی زۆری توانا ئابوورییەکانی وڵات و، دروستبوونی چەندان قەیرانی گەورەی ناوخۆیی کە هەتا ئێستا عێراق بە دەستییەوە دەناڵێنێ. هەر بۆیە، ئەگەرێکی زۆر قورسە بۆ عێراق کە بتوانێ ببێتە لایەنێک لەم جەنگە یاخود ببێتە گۆڕەپانی یەکلاییکردنەوەی جەنگی چاوەڕوانکراوی نێوان ئێران-ئەمریکا.\nلەم بابەتەدا، هەوڵ دەدەین تیشک بخەینە سەر دوا گۆڕانکاری و پێشهاتەکان سەبارەت بەم پرسە و، لایەنە جۆراوجۆرەکانی پەیوەست بەم بابەتە شی دەکەینەوە.\nتارماییی جەنگ لە ناوچەکە\nبە فراوانبوونی هەڕەشەکانی ئەمریکا و ئێران بەرامبەر بە یەکتر، چاودێران ئەگەری جەنگێکی نوێ لە ناوچەکە بە دوور نابینن و، ئەو شتەی کە ئەمڕۆ زیاتر لە هەر کاتێکی تر لە ناوەندە سیاسی و ستراتیژییەکانی ناوچەکە باسی لێوە دەکرێت ئەوەیە كه، ئایا جەنگێکی نوێ لە ناوچەی پڕ لە جەنگ و ئاژاوەی ڕۆژهەڵاتی ناوەڕاست بەڕێوەیە؟\nناوچەی ڕۆژهەڵاتی ناوەڕاست، ئێستا لە بەرده‌م چەندین سیناریۆی جۆراوجۆردایە کە لەوانەیە یەک لەو سیناریۆیانە جەنگ بێت. لە چەندین مانگی ڕابردوو لەگەڵ فراوانبوونی هەڕەشە و گوشارەکانی ئەمریکا بۆ سەر ئێران، بەتایبەت گوشارە ئابوورییەکان، هاودەنگیی جیهانی له‌گه‌ڵ بە ئەمریکا دژ به ئێران زیاتر بووە و، ئەمە دەتوانێ ئاماژەیەک بێت کە ئەگەری جەنگ زیاتر بکات. هەرچەندە دۆناڵد ترامپ لە چەندین ڕۆژی ڕابردوو باسی لەوە کردووە کە خوازیاری جەنگ یان ڕووخانی ڕژێمی ئێران نییە، بەڵام ئەوەی جێی سەرنجە لە وتەکانی ترامپ، ئەوەیە زۆر بەخێرایی هەڵوێستەکانی خۆی دەگۆڕێت و ئەمەیش ڕەنگە جۆرێک لە پێدانی ناونیشانی هەڵە بێت بە لایەنی بەرامبەر بۆ ئەوەی هەم بەرپرسیارێتیی دۆخەکە بخاتە ئەستۆی لە ئەگەری ڕوودانی جەنگ و، هەمیش بە لاڕێیدا ببات و تووشی هەنگاو و هەڵوێستی هەڵەی بکات. پسپۆڕانی سەربازی، ئارایشتی جەنگیی زاڵ بەسەر ناوچەکە، بەتایبەت هاتنی هێزی نوێی ئەمریکی بۆ ناوچەکە و جێگیربوونیان لە ئاوەکانی کەنداو و نزیک لە سنوورەکانی ئێران، بە ئارایشتێکی جەنگی لە قەڵەم دەدەن. هەروا هۆشدارییەکی ئەم دوایییەی ترامپ دژ بە ئێران، کە گوتبووی هەر جەنگێک کە ئێران ئاگرەکەی خۆش بکات دەبێتە هۆی کاوڵبوونی بەتەواوەتیی ئێران، هۆشدارییەکی زۆر ڕوونە بۆ ئەو وڵاتە، کە تاران دەبێ ئاگاداری ڕەفتار و هەڵسوکەوتەکانی خۆی بێت.\nئەگەر سەیرێکی مێژووی نزیکی ناوچەکە بکەین لە سەرەتای دەیەی نەوەد، پاش داگیرکردنی کوێت لە لایەن عێراقه‌وه، ئەمریکییەکان ماوەی پێنج مانگ هۆشداری و هەڕەشەیان لە عێراق دەکرد، بەڵام خوێندنەوەی عێراقییەکان ئەوە بوو جەنگ ڕوو نادات. دواجار چەند ڕۆژێک بەر لە هێرشە ئاسمانییەکانی ئەمریکا بۆ سەر عێراق، تاریق عەزیز و جەیمز بەیکر، وەزیرانی دەرەوەی ئەوسای عێراق و ئەمریکا لە سویسرا دیداریان کرد و ئەمریکا دوا پەیامی خۆی گەیاندە عێراق. بەڵام خوێندنەوەی هەڵەی عێراقییەکان لە ئەنجامدا زەمینەی بۆ جەنگ خۆش کرد. ئایا ئێرانیش لە دۆخی ئەمڕۆ هەمان هەڵەی عێراقییەکان دووبارە دەکاتەوە یاخود وانەی لە مێژووی پڕ لە شەڕوشۆڕی ناوچەکە وەرگرتووە؟ ئەمە پرسیارێکە کە ڕەنگە لە داهاتوودا وەڵام بدرێتەوە.\nهەڵوێستی عێراقییەکان دەربارەی جەنگ\nهاوکات لەگەڵ نزیکبوونەوەی ئەگەری جەنگێکی نوێ لە ناوچەکە، بەشێک لە بەرپرسان و گرووپە عێراقییەکان وێڕای دژایەتییان بۆ جەنگی نێوان ئێران و ئەمریکا، لەمەڕ ئەگەری بوونی عێراق بە گۆڕەپانی جەنگ هۆشدارییان دا. ئەم هۆشدارییەیش پاش ئەوە هات کە ڕۆکێتێک لە نزیک باڵوێزخانەی ئەمریکا لە بەغدا کەوتە خوارەوە و دوا بە دوای ئەمەیش ئەمریکا هەڵوێستی توندی وەرگرت و فەرمانی کرد بە بردنە دەرەوەی فەرمانبەره ناپێویستەکانی خۆی لە بەغدا و هەولێر. لەم نێوانەدا، موقتدا سەدر، سەرۆکی ڕەوتی سەدر، بە بڵاوکردنەوەی تویتێک ڕای گەیاند: "نە ڕەزامەندە بە خۆشکردنی ئاگری جەنگی نێوان ئێران و ئەمریکا و نە ڕەزامەندە بەوەی کە پێی عێراق بکێشرێتە ناو ئەم جەنگەوە و وڵات بکرێتە گۆڕەپانی جەنگی ئێران و ئەمریکا؛ هەر کەسێک کارێکی لەو جۆرە بکات دوژمنی خەڵکی عێراقە."\nهەروا هادی عامری، سەرۆکی گرووپی بەدر و لیستی فەتحی نزیک لە ئێران، لە ڕاگەیاندراوێکدا خوازیاری دوورخستنەوەی مۆتەکەی جەنگ بوو لە عێراق و دەڵێت: "بەرپرسیارێتیی نیشتمانی، ئایینی و مێژوویی وا دەخوازێت کە لە قۆناغی یەکەم، مۆتەکەی جەنگ لە عێراق و پاشان لە هەموو ناوچەکە دوور بخەینەوە و ئەگەر جەنگێک ڕوو بدات هەمووان دەسووتێنێ."\nهەروا قەیس خەزعەلی، بەرپرسی گرووپی "عصائب اهل الحق" لە تویتێکدا جەختی لەسەر ئەوە کردەوە کە جەنگ لە قازانجی ئێران و ئەمریکا نییە و تەنیا لە قازانجی ئیسڕائیلە.\nبەم حاڵەیش نەسر شەمەری، سەرۆکی بزووتنەوەی نوجەبا، کە یەکێکه لە گرووپەکانی حەشدی شەعبی و لە لیستی تیرۆری ئەمریکادایە دەڵێت: "تا کۆتاییی داگیرکاری لەگەڵ ئەمریکا دەجەنگین و ئامادەی وەڵامدانەوەی هەر جۆرە دەستدرێژییەکین." شەمەری بە ئاماژە بە بیانووەکانی ئەمریکا بۆ دروستکردنی ناسەقامگیری لە عێراق و ناوچەکە ڕای گەیاند، ئامادەی وەڵامدانەوەی هەر کردارێکی دوژمنکارانەی ئەمریکاین.\nئەم هەڕەشە و گوشارانەیش لەسەر ئاستی جەماوەری لە عێراق کاردانەوەی بە دوای خۆیدا هێنا و لە ڕۆژی ٢٤/٥/٢٠١٩ لەسەر داوای سەدرییەکان و ڕێکخراوەکانی کۆمەڵگەی مەدەنی، خۆپیشاندانێک لە بەغدا بەڕێوە چووکە تێیدا خۆپیشاندەارن داوایان لە دەوڵەتی عێراق کرد لە مشتومڕی نێوان ئێران و ئەمریکا عێراق بێلایەن بێت و، خوازیاری ئەوە بوون کە عێراق نەچێتە ناو ئەو بارودۆخە ئاڵۆزەی کە لە نێوان ئێران و ئەمریکادا هەیە. خۆپیشاندانێکی لەم جۆرە لە بەسرە و دیوانییەیش بەڕێوە چوو.\nلەسەر ئاستی فەرمییش عادل عەبدولمەهدی، سەرۆکوەزیرانی عێراق، ئامادەییی خۆی بۆ ناوبژیوانی لە نێوان تاران و واشنگتۆن دەربڕی و، بڕیار وایە بۆ ئەم مەبەستە نوێنەرانی خۆی ڕەوانەی هەر دوو وڵات بکات. هاوکات لەگەڵ پەرەسەندنی شه‌ڕه‌قسه‌ی نێوان تاران و واشنگتۆن، عەبدولمەهدی لە ٢١/٥/٢٠١٩ ئەم پێشنیارەی خستە ڕوو و گوتی هیچ گرووپێک لە عێراق خوازیاری جەنگ نییە. هەروا عەمار حەکیم، سەرۆکی "ڕەوتی حیکمە"یش داوای کرد، بە سەرنجدان بە پەیوەندیی نزیکی عێراق لەگەڵ ئێران و ئەمریکا ئەو وڵاتە دەبێ و دەتوانێت ڕۆڵی ناوبژیوانی بگێڕێت. ئەوەی کە ڕوونە عێراقییەکان هەست دەکەن لە ئەگەری ڕوودانی جەنگ لەوانەیە وڵاتەکەیان ببێتە گۆڕەپانێکی نوێی جەنگ لە نێوان ئێران-ئەمریکا. ئەمەیش بۆ وڵاتێکی وەک عێراق کە تازە لە جەنگی داعش ڕزگاری بووە و هێشتا بەدەست ئاسەوارەکانییەوە دەناڵێنێت، زۆر قورسە کە بتوانێ بەرگەی جەنگێکی نوێ بگرێت، کە ڕوون نییە ناوچەکە بەرەو چ ئاییندەیەک دەبات. لەسەر ئاستی فەرمی و جەماوەری، ناڕەزایییەکی بەربڵاو هەیە دژ بەوەی کە عێراق بکرێتە گۆڕەپانی جەنگێکی نوێی نەخوازراو؛ هەر بۆیە جموجۆڵەکان بە ئاراستەی ناوبژیوانی یان وەرگرتنی هەڵوێستی بێلایەنانە لە ئارادایە.\nدوئیلی پۆمپیۆ- زەریف لە بەغدا\nلە ماوەی ڕابردوو پۆمپیۆ، وەزیری دەرەوەی ئەمریکا و زەریف، وەزیری دەرەوەی ئێران دوو سەردانی یەک لە دوای یەکیان بۆ بەغدا ئەنجام دا. ئەوەی لەم سەردانانە جێی سەرنج بوو، هەر پاش ماوەیەکی کورت لە سەردانی پۆمپیۆ، زەریف دەگەیشتە بەغدا. گەشتی یەکەمی پۆمپیۆ لە ٩/١/٢٠١٩ ئەنجام درا کە ٤ ڕۆژ پاش ئەم سەردانە زەریفیش بە سەرۆکایەتیی شاندێکی پایەبەرزی دیپلۆماسی-بازرگانیی ئێرانی گەیشتە بەغدا. ئەمە یەکەمین گەشتی زەریف بوو بۆ بەغدا پاش دەرچوونی ئەمریکا لە ڕێککەوتنی ئەتۆمی. عێراق ئاڵوگۆڕێکی گەورەی بازرگانیی هەیە لەگەڵ ئێران بە قەبارەی ١٣ ملیار دۆلار لە ساڵێکدا و خوازیارە بیگەیه‌نێتە ٢٠ ملیار دۆلار لە ساڵێکدا. هەروا عێراق دەخوازێت کە ئەمریکا لە ئاڵوگۆڕی بازرگانی و وزە لەگەڵ ئێراندا، بیخاتە بەر لێبووردن. گەشتی دووەمی پۆمپیۆ لە کۆتایییەکانی مانگی ئایار ئەنجام درا. دەربارەی ئامانجەکانی ئەم گەشتانە گەلێک لێدوانی جۆراوجۆر دەخرێنە ڕوو. هەندێک کەس وای بۆ دەچن پۆمپیۆ لەم سەردانە خوازیاری ئەوە بووە کە عێراق لە ململانێی نێوان ئێران-ئەمریکا سەربەخۆییی خۆی بپارێزێت و ڕێگە نەدات کە وڵاتێکی تر سەربەخۆیییەکەی خەوشدار بکات، کە دیارە مەبەستی ئێرانە. هەروا تۆڕی هەواڵی سی ئێن ئێن لە ڕاپۆرتێکیدا دەڵێت کە، پۆمپیۆ هەڕەشەی ئەوەی کردووە کە وڵاتەکەی ڕێگە نادات کە ئێران لە خاکی وڵاتێکی ترەوە هەڕەشە لە بەرژەوەندییەکانی ئەمریکا بکات. هەندێ سەرچاوەی عێراقیش باسیان لەوە کرد کە ئەمریکا داوای لە عێراق کردووە، کە بۆ کەمکردنەوەی گرژییەکان هەوڵی ناوبژیوانی لە نێوان ئێران و ئەمریکا بدات؛ هەواڵێک کە ڕاستییەکەی هێشتا ڕوون نییە.\nپاش گەشتەکەی پۆمپیۆ، زەریف سەردانی بەغدای کرد و لە ٢٦/٥/٢٠١٩ لە پرێس کۆنفرانسێک لەگەل محەممەد عەلی حەکیم، هاوتای عێراقیی خۆی، خوازیاری ئەوە بوو کە لەگەڵ وڵاتانی کەنداو پەیمانی دەستدرێژینەکردنە سه‌ر یەکتر واژوو بکەن و، گوتی کە ئێران دەخوازێت باشترین پەیوەندیی لەگەڵ وڵاتانی کەنداوی فارسدا هەبێت و پشتیوانی لە هەموو هەوڵێکی نەهێشتنی گرژییەکان دەکات. هەروا زەریف سوپاسی هەوڵەکانی عێراقی کرد بۆ چارەسەری گرفتەکان.\nئەوەی کە لەم دوئیلە دیپلۆماسییە دەخوێنرێتەوە ئەوەیە، کە ئامانجی پۆمپیۆ ئەوەیە کە عێراق لە بازنەی سیاسەتی ئێران بچێتە دەرەوە؛ بەڵام زەریف لە هەمان کاتدا دەیەوێت بە جۆرێک لە جۆرەکان باڵادەستی و دەستڕۆییی سیاسیی ئێران لە عێراق بۆ ئەمریکا نمایش بکات و، لە هەمان کاتدا ڕێگەیەک بدۆزێتەوە بۆ سووڕانەوە لە سزاکانی ئەمریکا بۆ سەر ئێران و، باڵادەستیی سیاسی-ئابووریی ئێران لە عێراق بچەسپینێ. دیداری بەربڵاوی زەریف لەگەڵ هێز و لایەن و کەسایەتییە جۆراوجۆرە عێراقییەکان نیشانەی ئەو ڕاستییەیە، کە ئێران دەیەوێت لە بەرامبەر بە زریانی هێرشەکانی ئەمریکا خۆی بپارێزێت. لە لایەکی ترەوە، بە سەرنجدان بەوەی کە بەرپرسانی عێراقی چەندین جار ئارەزووی خۆیان بۆ ناوبژیوانی لە نێوان ئێران-ئەمریکا خستۆتە ڕوو، هەر بۆیە هەندێ کەس ئەوەیش بەدوور نازانن كه لە نێوان ئەو هەرا میدیایییەی کە لەسەر ئەم گەشتانە دەخرێتە ڕوو، لە ڕاستیدا بەغدا سەکۆی ئاڵوگۆڕی پەیام و گفتوگۆکانی هەر دوو لایەنی کێشەکە بێت.\nدۆخی هەرێمی کوردستان لەناو جەرگەی ململانێکان\nپاش ئەوەی باسمان لە هەڵوێست و خواستی عێراقییەکان کرد دەربارەی جەنگی چاوەڕوانکراو، وا باشە تیشکیش بخەینە سەر دۆخی هەرێمی کوردستان لەو ململانێیەدا. ئایا هەرێمی کوردستان وەک بەشێک لە عێراق پەیڕەویی لە هەمان سیاسەتی فەرمی و ڕاگەیەندراوی دەوڵەتی عێراق دەکات یاخود لەو نێوانەدا هەرێمی کوردستان لە هەندێ وێستگەدا ڕێگه‌ی خۆی لە عێراق جیا دەکاتەوە؟\nبێ گومان لە ڕووی یاسایییەوە تاکوو ئێستا هەرێم بەشێکە لە دەوڵەتی عێراق و، بەدەر لەوەیش لە چەندین مانگی ڕابردوو هاوئاهەنگی و هاوکارییەکان لە نێوان عێراق و هەرێمی کوردستان پتر لە جاران پەرەی سەندووە و، وا چاوەڕوان دەکرێت پاش پێکهێنانی کابینەی نوێی حکوومەتی هەرێم بە ئامانجی نزیکبوونەوە و چارەسەری کێشەکان، تەکانێکی تر بە پەیوەندییەکانی نێوان هەر دوو لا بدرێت. جگە لەمەیش، لە کاتی دروستبوونی جەنگ و قەیرانە دەرەکییەکان و کاریگەرییان لەسەر عێراق، دۆخێکی وا دێتە پێشەوە کە عێراق و هەرێمی کوردستان بۆ پاراستنی بەرژەوەندییەکانیان و خۆدوورگرتن لە زیانەکانی ئەو جەنگ یان قەیرانە، زیاتر لێک نزیک ببنەوە و هاوکاری و پاڵپشتیی یەکتر بکەن.\nئەگەرێک هەیە ئەویش ئەوەیە؛ ئەگەر هێزە تائیفییەکان یان دەوڵەتی قووڵ لە بەغدا بۆیان بچێتە سەر، لەوانەیە عێراق بخزێننە ناو ململانێکە و ئەم وڵاتە خۆی لە قازانجی ئێران یەکلایی بکاتەوە و بچێتە بەرەی ئەو وڵاتە. هەرچەندە دۆخێکی لەم جۆرە بە هیچ شێوەیەک لە قازانجی عێراق نییە، بەڵام ئەگەرێکە و بۆی هەیە ڕوو بدات. لە دۆخێکی لەم جۆرەدا دۆخی هەرێمی کوردستان بۆ بڕیاردان زۆر قورستر دەبێت، چونکە لە لایەکەوە ناتوانێ دەستبەرداری بەغدا بێت و لە لایەکی ترەوە پەیڕەویکردن لە سیاسەتێکی لەو جۆرە لەگەڵ بەرژەوەندییەکانی هەرێمی کوردستاندا یەک ناگرێتەوە.\nئەگەر لایەنێک بەرژەوەندیی ڕاستەوخۆی لە جەنگێکدا نەبێت، لۆژیک وا حوکم دەکات کە ئەو لایەنە خۆی لە جەنگێکی لەو جۆرە بەدوور بگرێت و بێلایەنیی خۆی بپارێزێت. ئەو ململانێیەی کە لە نێوان ئێران-ئەمریکادا دەگوزرێت بە هێچ شێوەیەک بەپێی بەرژەوەندییەکانی عێراق یان هەرێمی کوردستان دانەڕێژراوە و هەر دوو لایەنی کێشەکە- تاران و واشنگتۆن- بەپێی بەرژەوەندییەکانی خۆیان ئەو ململانێیە بەڕێوە دەبەن. هەر بۆیە، ڕێگەی دروست ئەوەیە کە هەم عێراق و هەم هەرێمی کوردستان خۆیان لە ئاگری ئەو جەنگە بەدوور بگرن و نەبنە لایەن تێیدا و، ڕێگەیش نەدەن وڵاتەکەیان ببێتە گۆڕەپانی جەنگێکی نەخوازراو و باڵانسی خۆیان لەو ململانێیەدا ڕابگرن.\nپاش خستنەڕووی چەند لایەنێکی ململانێی نێوان ئێران و ئەمریکا لە قۆناغی پاش کشانەوەی ئەمریکا لە ڕێککەوتننامەی ئەتۆمی، بۆمان دەرکەوت کە لایەنە عێراقییەکان بەگشتی هەست بە مەترسیی هەڵگیرسانی جەنگ دەکەن لە ناوچەکە وەک یەکێک لە سیناریۆ چاوەڕوانکراوەکان. هەر بۆیە، عێراق هەوڵ دەدات بە هەموو شێوازێکی مومکین خۆی لە ئاگری ئەو جەنگە بەدوور ڕابگرێت و نەبێتە لایەن لەو جەنگە و ڕێگە نەدات عێراق ببێتە گۆڕەپانی جەنگێکی نەخوازراو، چونکە دۆخی سیاسی-ئابووریی عێراق بە هیچ چەشنێک بەرگەی جەنگێکی لەو جۆرە ناگرێت. هەروا سەبارەت بە هەرێمی کوردستانیش ڕێگەی دروست ئەوەیە کە بە هاوئاهەنگی و هاوکاری لەگەڵ حکوومەتی فیدراڵ بێلایەنیی خۆی بپارێزێت و ئاسایش و سەقامگیریی هەرێمی کوردستان ئەولەوییەتی یەکەمی بێت.


دۆناڵد ترەمپی کاندیدی کۆمارییەکان داوای هاوکاری دەکات و دەڵێت، تکایە ئەو ساختەکاریی و سەرکوتکردنە ڕاگرن.\nدۆناڵد ترەمپ، لە پۆستێکدا لە فەیسبووک ڕایگەیاند، “هاوکاربن بۆ ڕێگری لە سەرکوتکردنی دەنگەکانتان و ئەم بێ سەروبەرەییە و ساختەکارییە ڕاگرن”.\nلە دوێنێوە دۆناڵد ترەمپی کاندیدی کۆمارییەکان هەڵبژاردنەکانی ئەمریکا بە ساختەکاری و نا ڕون ناودەبات و داوادەکات ژماردنی دەنگەکان ڕابگیرێت تا یەکلایی کردنەوەی سکاڵاکان.\nپرسی ژماردن و نەژماردنەوەی دەنگەکان ڕەنگە لە هیچ هەڵبژاردنێکدا هێندەی ئەم هەڵبژاردنەی ئەمریکا قسەی لەسەر نەکرابێت، دۆناڵد ترەمپی کاندیدی کۆمارییەکان دەڵێت بژاردنی دەنگەکان ڕاگرن، بایدن دەڵێت بیان ژمێرنەوە.\nئەمە وێنەی پۆستەکەی ترەمپە\nئەو ڕوداوە سەیرانەى لە هەڵبژاردنەکانى ئەمریکادا ڕویانداوە\nسەرۆكی فەڕەنسا داوای كۆبوونەوەیەكی بەپەلە و نائاسایی لە ئەنجومەنی بەرگری و ئاسایشی نەتەوەیی وڵاتەكەی دەكات لە بارەی بەرنامەی…


ئاگرو توڕەبوون؛ ترەمپ لەناو کۆشکی سپی\nترەمپ هەرگیز راستی ناڵێت\n521 جار بینراوە 6/1/2018 04:46 PM\nئامادەکرد: سەلام عەبدولقادر\nئاگرو توڕەبوون؛ ترەمپ لەناو کۆشکی سپی - Fire and Fury: Inside the Trump White House\nئەمە ناونیشانی پەرتووکێکە و لەم رۆژانەدا کەوتۆتە بازاڕ لەئەمریکاو بووەتە پڕفرۆشترین کتێب. کتێبەکە لەلایەن مایکڵ وڵفەوە نووسراوە کە نووسەرو رۆژنامە نووسە. وڵف ترمپ وەکو کەم-عەقڵ و سەرشێتێک وێنا دەکات کە کۆمەڵێک مرۆڤی بەڵێ کەری بەدەوری خۆیدا داناوە. نووسەر وێنای سەرۆکێکی کێشاوە کە ناگونجێت بۆ ئەو کارەکەو بۆ مامەڵە لەگەڵ کێشە ئالۆزو مەسەلە گەورەکانی جیهان. سەرچاوەکانی وڵف کەسانی ناو کۆشکی سپین، وەکو خۆی ئەڵێت، بەڵام قسەی لە ترمپ خۆی وەرنەگرتووە چونکە بەبڕوای ئەو ترەمپ هەرگیز راستی ناڵێت. ترەمپ زۆر تورەیە لەو کتێبەو بە درۆ وەسفی دەکات، بەڵام راڤەکەران دەڵێن ئەگەر راست نەبوایە ترمپ ئاوا تورە نەدەبوو.\nئەمەی خوارەوە چەند خاڵێکە بەکورتی کە لەو کتێبەدا باسکراوە:\n1. ترەمپ و خێزانەکەی هەرگیز چاوەڕێی بردنەوەی هەڵبژاردنی سەرۆکایەتی نەبوون، کاتێکیش کە هەواڵەکەیان بیستووە ترەمپ چاوی ئەبڵۆق بووەو مێلانیای خێزانیشی دەستی کردووە بە گریان بەڵام لە خۆشیدا نا.\n2. لەبەر ئەوەی کەس لە کامپی ترەمپ چاوەڕێی بردنەوەیان نەکردبوو خۆشیان ئامادە نەکردبوو بۆ کۆشکی سپی، هەر بۆیە ئیدارەی ترەمپ توشی فەوزا بوو، لەهەمان کاتدا حەزی ترەمپ بۆ کەسانی سیفەت مهرج و کەسانی بەڵێ کەر بەدەوریدا وای کردووە کە کۆشکی سپی بەردەوام لە جەنگدا بێت لەگەڵ خۆیدا.\n3. ستیڤ بانۆن، گەورە ستراتیجی ترەمپ و یاریدەدەری کامپی هەڵبژاردنەکەی، وەسفی پەیوەندیەکانی نێوان کامپی ترەمپ و رووسیەکان بە 'نانیشتیمانی' و 'خیانەت' دەکات. بانۆن یەکێکە لەسەرچاوەکانی زانیاری پێدان بە مایکڵ وڵف.\n4. گەورە بەرپرسانی کۆشکی لەکاتێکدا بەڵێ بۆ ترەمپ دەکەن بەڵام وەکو گەمژەو بێ عەقڵ و سەرشێت ئەبینن.\n5. ترەمپ چەند جارێک ترسی لەوە هەبووە کە ژەهرخوارد بکرێت.\n6. ئیڤانکاو جێراد کوشنەری هاوسەری پەیمانیان بەستووە کە ئەگەر هەل هاتەپێشەوە ئیڤانکا خۆی بۆ سەرۆکایەتی هەڵدەبژێرێت و پێشی وایە کە دەبێتە یەکەم سەرۆکی ژن\n7. ترەمپ بەردەوان دەیەوێت بزانێ کێ زانیاری کۆشکی سپی دزە پێدەکات بۆ میدیاکان، بەڵام لەوانەیە ئەم دزە پێکردنە خەتای خۆی بێت چونکە خۆی زۆرجارتەلەفون بۆ کەسانێک دەکات کە زۆر نایانناسێ و مێژوویان بەیەکەوە نیە، ئەم کەسانەش زانیاریەکان دزە پێدەکەن.\n8. ترەمپ ناخوێنێتەوەو ئارەزووی خوێندنەوەی نیە، تەنانەت تاقەتی نیە چاوپیاخشاندی خێراش بکات، زووش بێتاقەت دەبێت لە گوێگرتن و زانیاری پێدان، هەروەها زۆریش بڕوای بە 'خەبیر' و کەسانی 'شارەزا'ش نیە.\nئەم زانیاریانەم لە چەند راپۆرتێکەوە وەرگرتووە ،کە لەسەر کتێبەکە بڵاکراوەتەوە.


ئێران، نزیكەی 21 هەزار كەس تووشی كۆرۆنابوون - تۆڕی میدیایی خەڵک\nوتەبێژی وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا 20954 كەس تووشی كۆرۆنا بوون.\nسیما سادات لاری وتەبێژی وەزارەتی تەندروستی ئێران لە كۆنفڕانسێكی ڕۆژنامەوانیدا ڕایگەیاند، لە 24 كاتژمێری ڕابردوودا 20954 كەس لە ئێران تووشی ڤایرۆسی كۆرۆنا بوون و 193 كەسیش گیانیان لە دەستداوە.\nوتیشی”لە سەرەتای دەركەوتنی ڤایرۆسەكە تاكو ئەمڕۆ ملیۆنێك و 984 هەزار و 348 كەس لە ئێران تووشی كۆرۆنا بوون”.\nئاماژەی بۆ ئەوەش كرد، هەر بەهۆی ڤایرۆسەكەوە تا ئێستا 63 هەزار و 699 كەس لە ئێران گیانیان لە دەستداوە.\nئاشكراشیكرد، لە ئێستادا ڕێگای هاتوچۆ بۆ 396 شار و شارۆچكەی وڵاتی ئێران قەدەغە كراوە.\n23 شوبات 2021 6.43 pm\nخەڵك- بەڕێوەبەرایەتی تەندروستی زیقار ئاشكرای دەكات، كە تەنها ئەمڕۆ 19 حاڵەتی تووشبوونی منداڵان بە ڤایرۆسی كۆرۆنا…


ڕۆژی هەینی وڵاتانی بەشدار لە ڕێکەوتنە ناوەکییەکەی ئێران لە ڤییەنا کۆدەبنەوە\nوەزیرانی دەرەوەی چین و ڕوسیا و بەڕیتانیا و فەڕەنسا و ئەڵمانیا ڕۆژی هەینی لە ڤییەنا لەگەڵ بەرپرسانی ئێرانیدا کۆدەبنەوە بەمەبەستی دۆزینەوەی ڕێگە چارەیەک بۆ پاراستنی ڕێکەوتنە ناوەکییەکەی ئێران کە لە ساڵی 2015 دا لەنێوان ئەو وڵاتانەدا واژۆ کرا.\nبەرپرسی سیاسەتی دەرەوەی یەکێتی ئەوروپا فیدریکا موگیرینی لە بەیاننامەیەکدا جەختی لە سازدانی ئەو کۆبوونەوەیە کردەوە کە دەزگای فەڕمی هەواڵی کۆماری ئیسلامی ڕایگەیاندبوو.\nوتەبێژی وەزارەتی دەرەوەی چین ڕایگەیاند وەزیری دەرەوەی چین و ئەندامی ئەنجومەنی دەوڵەت وانگ یی بەرەو ڤییەنا دەچن بۆ بەشداری کردن لە دانوستاندنەکاندا. وەزیری دەرەوەی ڕوسیا سێرگەی لاڤرۆڤیش وتی بەشدار دەبێت.\nدەزگای هەواڵی ئێرانی و دیبلۆماتکارە ئەوروپییەکان وتیان ئێران داوای ئەنجامدانی کۆبوونەوەیەکی کردووە بۆ ڕزگارکردنی ڕێکەوتنە ناوەکییەکە، ئەوەش وەکو ڕووبەڕووبوونەوەی بڕیارەکەی سەرۆک ترامپ بۆ کشانەوە لە ڕێکەوتنەکە و سەپاندنەوەی سزاکان بەسەر ئێراندا.\nلە مانگی هەشتدا سزاکان دەسەپێنرێنەوە بەسەر ئێراندا بەڵام هەندێک لە کۆمپانیا ئەوروپییەکان کە وەبەرهێنانیان هەیە لە ناو ئێراندا و کاری گەورەیان هەیە لە ئەمەریکا وتیان لە ڕێکەوتنەکانیان لەگەڵ تاراندا دەکشێنەوە.


شەڕی شێلم جاڕان، سەرکەوتنێکی گەورەی حیزبی دێمۆکڕات لە پیرانشار بەشی 3، ساڵە نەڵۆسی – PMNews\nهەواڵێکی زۆر ناخۆش بوو. خۆمان کۆکردەوە و لە ماڵ چووینە دەر، هێشتا وڵات تەواو روناکی نەکردبوو کە چاومان لێکرد لە کێوەکانی دەوروبەری دێ دوژمن ئاگریان کردۆتەوە و شەو هەموو شوێنە حەساسەکانی کە دەڕوانێتە نێو دێ گیراوە. دێی شێلم جاڕان 3 لای کێوە و لایەکی دەشتایییە و پێگەی دایەشێخی لە روبەرووی دێ دایە.\nلە بەردەرکی ماڵی کاکەمینی، بەرپرسان دەستیان بە تەکبیر کردن کرد، تا ئەو جێگەیەی لە یادم بێ کاک سەید رەسوڵ سەید ئەحمەدی وەک فەرماندەری هێز، وتی ئێمە بە شەڕ بە نزیک پێگەی دایەشێخی دا دەپەڕینەوە بەری قڕوچاوێ کە لکی 1 و 3 و لکی 5 لە وێن بەڵام هاوڕێیانی تر دژی ئەم تەرحە بوون و ئەوجار وتی زۆر باشە، کە ناتوانین بۆ ئەو لای بڕۆین و شاخەکانیش گیراون، لە دێ دەمێنیەوە و شەڕی مان و نەمان دەکەین. دەستیان بە تەقسیمی دێ کرد، روبەروی دێ کە دەشتایی بوو، لای راستی دێ بە لکی 2 و لای چەپی دێ بە لکی 4 و لای پشتی دێ کە دبێتە لای شاخی بە پەلی فەرماندەهی و کادەرەکان سپێردرا.\nهێشتا بەرپرسان و پێشمەرگەکان نەچووبوونە شوێنی خۆیان کە دیتمان ریزێک ماشێنی نیزامی بەرەو دێ دێن، سەید رەسوڵ ئارپیجێکی دایە دەست کاک مراد ئەحمەدی و داوای لە منیش کرد لە گەڵی بڕۆم بۆ پێش ماشێنەکان، تا ئەو جێگەیەی لە یادم بێ کاک مراد وێڕا گەیشت 2 ئارپیجی بتەقێنی و شەڕ بە خەستی دەستی پێکرد.\nچەند دەقەی پێ نەچوو دیتم حاجی گوڵاوی لە لای ماشێنەکان را هات، کە دەستی بریندار بوو، وتی بەسە تەقە لە ماشێنەکان مەکەن، کوڕەکان ئەوە لێیان دەدەن. 15 دەقەیەک دواتر من مام سێمان سابیریم دیت کە لە لای ماشێنەکان را هاتەوە و وتی: ماشێنی دۆشکەمان سوتاند و ئەو گروهە زەربەتەی کە بۆ دێ هاتبوو تەنیا چەند کەسێکیان نەبێ هەموو کوژران و خۆشی یەک قەنناسەی بە رەختەوە پێ بوو.\nئێمە لە خوار ماڵان، خڕێکی لێ بوو، چاوەڕوان بووین هێزی دوژمن بێ، بەڵام لە بەر گوللە و توپ باران خۆمان پێ رانەگیراو و چووینە سەرووتر و دواتر چووینە جۆگەیەک کە دەی روانیە نێو گیشەکانی خوار دێ، لەم جۆگەیەدا نەمان دەتوانی سەرمان بەرز کەینەوە، گوللە باران ئەوەندە تووند بوو، کە هەر هاشە هاشی دەهات و دەنگی تاک نەبوو، دەنگی تاک دەنگی تەقەی ئێمە بوو بۆ ئەوەی نەهێڵن دوژمن بێتە ناو دێ. زۆربەی کاتەکان دەبا بە نۆبە سەرمان بەرز کردباوە بۆ ئەوەی چاوێکمان لە دەروبەر بێ و دوژمن نەیەتە پێش.\nمن هەر ئاگام لە لای خۆمان بوو، بە هۆی نەبوونی بێسیم، هیچ دەستەیەک ئاگای لە دەستەکەی تر نەبوو، هەموو دەستەکان لە شوێنی خۆیان وەک شێر راوەستا بوون و تۆپ و کاتیۆشا و گوللە باران نەی دەتوانی ئیرادەیان تێک بشکێنێ.\nلکی 2 و لکی 4 کە لە لای دەشتایی بوون زۆر فشاریان لە سەر بوو، دەبێ بڵێم شەڕی ئەسلی ئەوان کردیان، ئەو شوێنانەی کە بەیانی لێی دامەزرا بوون تا کۆتایی شەڕ پارستیان.\nشەڕەکە سەعات نزیک شەشی بەیانی دەستی پێ کردبوو بە خەستی بەردەوام بوو. لە نزیک سەعات 7، پێشمەرگەکان (کە دەکرێ ناوی لوقمان مێهفەر، شەهید رەسوڵ ئازرەخش و خدر … بێنم) لە سەر بڵیندگۆی مزگەوت و وتیان: رۆڵە قارەمانەکانی هێزی بە هێزی ئاوارە، رێبوارانی رێبازی شەهیدان رەحمان سۆفیزادە، قادر ئیفتخاری و …. دێ چۆل ناکەین و تا دواین قەترەی خوێن لە شەڕ دژی داگیرکەران بەردەوام دەبین. دەنگی تۆپباران لە لای قڕوچاوێش دەهات، کە وتیان لە قروجاوێ زەربەی باشیان لە دوژمن داوە، هەرچەند هیچ پەیوەندی بێسیمیمان نەبوو، دوایان لە پێشمەرگەکان کرد کە سەنگەرەکانیان چۆل نەکەن و نەهێڵن دوژمن بێتە ناو دێ و خۆتان لە هێرش بۆ دەرەوەی دێ بپارێزن. چەندین هۆنراوەی شۆڕشگێڕیان خوێندەوە. کە زۆر تەئسیری موسبەتی هەبوو لە سەر پێشمەرگەکان .\nدوژمن (جاش و پاسدارەکان) کە زانیان لە بڵیندگۆی مزگەوت داوای خۆراگری و هۆنراوە شۆڕشگێڕی دەخوێندریتەوە. مزگەوتی دایە بەر رەهێڵەی تۆپخانە و بڵیندگۆکە کە تەنیا وەسیلەی پەیوەندی بوو، بێدەنگ کرا.\nپێشمەرگەکان خۆیان لە هێڕش بۆ سەر دوژمن دەپاراست، هەموو هەوڵی پێشمەرگە ئەوە بوو کە دوژمن لە هیچ لاوە نەتوانێ بێتە ناو دێ. دوژمن هەوڵی دەدا لە ژێرە رەهێڵەی تۆپ و خۆمپارە و کاتیۆشا و دۆشکە و …. بێتە ناو دێ بەڵام هەموو جارێ تێک دەشکان.\nکە زانیان ناتوانن هێزی پێشمەرگە تێک بشکێنن. هێزی زۆرتر و 2 هێلیکۆپتێر هاتن و ئەوانیش تا توانیان دێیان کوتاو بە سەرشۆڕی رۆیشتن.\nئەوجار ماشێنێکیان هێنا کە بڵیندگۆی قەوی لە سەر بوو، نێوە نێوە تەقەیان رادەگرت و بە بڵیندگۆ، گۆڵە جاشەکان داوای تەسلیم بوونیان دەکرد. چەند کەس لە خۆفرۆشانی نوێ ناوی خۆیان دەوت داوای تەسلیم بوونیان لە پێشمەرگە دەکرد و داوایان لە خەڵک دەکرد دێ چۆل کەن. بۆ نموونە دەیان وت: وەرنەوە کۆماری ئیسلامی هیچتان پێ ناڵێ، خۆتان بۆ سەید رەسوڵ و سەدیق بابایی خەمیس فرۆش بە کوشت مەدەن (کاک سەدیق بابایی بەرپرسی کۆمیتە شارستان بوو و خەڵکی مەنتەقەی هەورامانە و ئێستا لە ئاڵمان دەژی).\nلەم کاتەدا ئەوان هات و هاواریان بوو، ئێمە تەقەمان دەکرد بۆ ئەوەی کەس لە قسەکانیان حاڵی نەبێ، هەرچەند قسەکانیان هیچ تەئسیری لە سەر کادر و پێشمەرگەکان نەبوو و خەڵکی ئاواییش دەیان زانی ئەم خۆفرۆشانە هیچ دەسەڵاتیان نیە و ناتوانن بیان پارێزن.\nشەڕ راگرتنەکە قازانج و زەردی خۆی هەبوو، ئێمە جێگەی خۆمان دەگۆڕی و دەمان توانی شوێنی دوژمن بزانین، زەرەدیشی هەبوو کە ئەوان دەیان زانی ئێمە لە کوێ دامەزراوین.\nدەوری سەعات 10 و نیوی پێش نیوەڕۆ بوو کە وسوو عەلی پوور لە پشت ئێمە بە خۆمپارە بریندار بوو. کاک مراد ئەحمەدی کە تا ئەو کاتە لەلای ئێمە بوو. کاک وسووی بردە ناو دێ بۆ دۆ لای بریندارەکانی تر. تا ئەو کاتە ئێمە ئاگامان لە 3 بریندار هەبوو. حەسەن ناقولی کە بەداخەوە دواتر شەهید بوو، حاجی گوڵاوی و وسوو عەلی پوور.\nعومەر ئی…. چۆوە ناو دێ و هەم هەواڵی ناو دێی بۆ هێناین و هەم بنە تەلیسەک فیشەکی کەڵاشینکۆف. شەڕ زۆر تووند بوو. جاش و پاسدارەکان لە شاخ و دەشتەوە هەوڵی هاتنە ناو دێیان دەدا.\nدوای بریندار بوونی وسوو عەلی پوور، دوو پێشمەرگەی لکی 2 هاتن و وتیان “خدر دڕکە” بریندار بووە و پیرۆت چالاک کە کادری دەرمانی لکی 2 لە نزیک ئێمە بوو، هاتن و پیرۆتیان برد بۆ دەرمان کردنی .\nدەوری سەعات 11 بوو، تیمێک لە ئێمە، لەم شەڕ وەستانە کەڵکمان وەرگرت و چووین چاوێکمان لە دەستی راستی دێ کرد و کادێنێک لە وێ بوو، پەنجەرەیەکی بچووکی هەبوو، وتمان لێرەوە ناهێڵێن دوژمن بەو مەسیرەدا بێ، بەڵام دیار بوو ئەوان ئێمەیان لە ژێر چاوەدێری دا بووە و هەرکە ئەو کاتەی دایان نابوو بۆ خۆ بەدەستەوەدان و زانیان کەس ئامادە نیە و بێ وڵام مانەوە و کادر و پێشمەرگەکان ئامادن شەهید بن بەڵام خۆ بەدەستەوە نادەن. هەموو دێیەکەیان بە خەستی کوتا و ئەو کادێنەی کە ئێمە (بەداخەوە هەر ناوی کاک ئەحمەد بیلالم لە یادە) زۆر هیوامان پێی بوو بەسەریاندا روخاندین و بە خۆشیەوە هیچمان بریندار نەبووین و ناچار گەڕاینەوە، جۆگەکەی کە تێی دابووین.\nئەو رۆژە بارانێکی باشیش باری ئەویش قازانجی هەبوو، چوونکە تەنیا لە رێگای ئەسلیەوە ماشێنی نیزامی دەیان توانی بێتە ناو دێ و رێگاکەش دەستەیەکی لکی 2 تا کۆتایی شەڕ پاراستیان.\nلە نزیک سەعات 12ی نیوەڕۆ، زۆرم برسی و سەرماشم بوو هەموو گیانم تەڕ بوو و زۆریش ماندوو بووم بە بێ دەنگی بەرەو ناودێ رۆیشتم. پێشمەرگە هەموو دێیەکەیان کون کرد بوو. رووت لە هەر ماڵێک کردبا تا ئاخری دێ دەتوانی بڕۆی و مەگەر تۆپ و خۆمپارە دەنا لە گوللە بارانی ئەسلەحەی سووک پارێزراو بووی.\nکە چوومە ناو دێ و دیتم بریندارەکان و بەرپرسان لە دەوری یەک کۆ بوونەتەوە و حاجی گوڵاوی تا ئەو کاتە هەر دەستی بریندار بوو، حەیرانان دەڵێ و جەوێکی پڕ روحیە حاکمە و بریندارەکان هەموو وەزعیان باشە.\nنازانم نانم خوارد یان نا، کاک مەحمودی خدری نەبی کە جێگری هێز بوو هات وتی: چ خەبەرە. منیش وتم پاسدار و جاش نەیان توانیوە بێنە ناو دێ بەڵام ئەو شوێنەی من لێی بووم پێوستە پێشمەرگەی تری بۆ بنێرن و کوڕەکان ماندوون و خەتەری هەیە دوژمن بەو مەسیرەی دا بێتە ناو دێ. کاک مەحمود ئەو قسەیەی منی زۆر بە دڵ نەبوو. وتی: تۆ روحیەی پێشمەرگە دێنێ خوارێ و فەوری دەچیەوە شوێنی خۆت.


👁 ئەم بابەتە 13,482 جار بینراوە\n- ئاسایشی کەرکوک رایگەیاند، لە هەڵمەتێکی هێزەکانیا [ زۆرتر... 👁] ✖ ✖ 6 2 ✔ 99% ✍ س.ئـ. 8/21/2017 8:40:35 AM\n📊 ئێران خاڵی سنووری زیاتر بەڕووی هەرێمدا دەکاتەوە ئامار و راپرسی\n📅 کاتی تۆمارکردن Aug 21 2017 9:33AM\nفەرمانداری سەردەشت ئاشکرای دەکات، کە ڕێڕەوە سنووری [ زۆرتر... 👁] ✖ ✖ ✖ 0 1 ✔ 81% ✍ س.ئـ. 8/21/2017 9:33:26 AM\n📊 ئەمریکا، به سەدان ملیۆن دۆلار هاوکاری پێشمەرگەمان کردوە ئامار و راپرسی\n📅 کاتی تۆمارکردن Aug 21 2017 8:37AM\n👁 ئەم بابەتە 3,510 جار بینراوە\nئێریک باهۆن، وتەبێژی وەزارەتی بەرگری ئەمریکا، لەڕا [ زۆرتر... 👁] ✖ ✖ ✖ 0 1 ✔ 91% ✍ س.ئـ. 8/21/2017 8:37:49 AM\n📕 فزووڵ پەڕتووکخانە\n📅 کاتی تۆمارکردن Aug 21 2017 8:31AM\nنووسینی: ئیان لیسڵی وەرگێڕانی: پاسار شێرکۆ بابەت [ زۆرتر... 👁] ✖ ✖ 0 0 ✔ 92% ✍ س.ئـ. 8/21/2017 8:31:11 AM\n📊 لەماوەی 24 کاتژمێردا دەستبەسەر 200 چەکی نایاساییدا گیراوە ئامار و راپرسی\n📅 کاتی تۆمارکردن Aug 21 2017 9:53AM\n👁 ئەم بابەتە 4,395 جار بینراوە\nنەبەز عەبدولحەمید، قایمقامی ناوەندی هەولێر، بەدواڕ [ زۆرتر... 👁] ✖ ✖ 0 1 ✔ 93% ✍ س.ئـ. 8/21/2017 9:53:14 AM\n📊 نیوەی قازانجی فرۆشتنی کارەبا بە ناوچە ئازادکراوەکان بۆ حکومەتی هەرێمە ئامار و راپرسی\n📅 کاتی تۆمارکردن Aug 21 2017 9:26AM\n👁 ئەم بابەتە 3,145 جار بینراوە\nبەپێی گرێبەستێکی وەزارەتی کارەبا لەگەڵ کۆمپانیاکان [ زۆرتر... 👁] ✖ ✖ ✖ 0 1 ✔ 81% ✍ س.ئـ. 8/21/2017 9:26:04 AM\n📊 هاوردەکردنی بەروبومی پەلەوەریی لە 42 وڵاتەوە بۆ هەرێم قەدەغەکرا ئامار و راپرسی\n📅 کاتی تۆمارکردن Aug 21 2017 9:48AM\nبەپێی نوسراوی بەڕێوەبەری کەرەنتین لە وەزارەتی کشتو [ زۆرتر... 👁] ✖ ✖ 0 1 ✔ 99% ✍ س.ئـ. 8/21/2017 9:48:00 AM\n📊 وەزارەتی پێشمەرگە لەبارەی هاوکارییەکانی ئەمریکا رونکردنەوە دەدات ئامار و راپرسی\n📅 کاتی تۆمارکردن Aug 21 2017 10:28AM\n👁 ئەم بابەتە 3,472 جار بینراوە\nجەبار یاوەر، ئەمینداری گشتی وەزارەتی پێشمەرگە ئەمڕ [ زۆرتر... 👁] ✖ ✖ ✖ 0 1 ✔ 79% ✍ س.ئـ. 8/21/2017 10:28:55 AM\nفایلی پەیوەندیدار 56,560


لە سلێمانی دوو هەزار توندوتیژی بەرامبەر ئافرەتان تۆماركراون – تۆڕی میدیایی خەڵک\n2019/10/08 - 7:45 PM\nبەپێی ئامارێكی بەڕێوەبەرایەتی بەرەنگاربوونەوەی توندوتیژی دژی ئافرەتان لەماوەی هەشت مانگی سەرەتای ئەمساڵدا نزیكی دوو هەزار توندوتیژی جۆراوجۆر لەشاری سلێمانی بەرامبەر ئافرەتان تۆماركراون.\nبەپێی ئامارێكی بەڕێوەبەرایەتی بەرەنگاربوونەوەی توندوتیژی دژی ئافرەتان، كە وێنەیەكی دەست (خەڵك) كەوتووە، لەماوەی هەشت مانگی یەكەمی ساڵی 2019دا لەشاری سلێمانی 1992 توندوتیژی جۆراوجۆری وەك كوشتن، خۆكوشتن، سووتان، خۆسووتاندن، سكاڵا، سێكسی تۆماركراون.\nبەپێی ئامارەكە، لەهەموو هەرێمی كوردستان حەوت هەزار و 675 حاڵەتی توندوتیژی جۆراوجۆر تۆماركراون، كە بەتەنها سلێمانی لەسەدا 25ی توندوتیژییەكانی بەردەكەوێت.\nهەر بەپێی ئەو ئامارە، جۆری توندوتیژییەكان بەمجۆرە تۆماركراون، 9 حاڵەتی كوشتن، 13 حاڵەتی خۆكوشتن، 36 حاڵەتی سووتان، 20 حاڵەتی خۆسووتاندن، 23 حاڵەتی سێكسی.\nبەرزبوونەوەی ڕێژەی توندوتیژییەكان یەكێكە لەنیشانەكانی بەرزبوونەوەی ئاستی ڕۆشنبیری ئافرەتان بەرامبەر مافەكانیان، چونكە ڕۆژانە چەندان توندوتیژی دیكەی جۆراوجۆر بەرامبەر ژنان ئەنجام دەدرێن، بەڵام سكاڵا تۆمار ناكرێت بەهۆكاری جۆراوجۆر.\nپارێزگای سلێمانیتوندوتیژی دژ بە ئافرەتان


وشە و دیمەنە دووپاتکراوەکان - قەڵەم\nوشە و دیمەنە دووپاتکراوەکان\nتاریخ ایجاد در جمعه, 05 مرداد 1397 09:10\nرووداو و شوێنە گرینگەکانی ژیانی هەر مرۆڤێک ئەوەمان پێ دەڵێ کە ئەوان کاکڵی بنەڕەتی ژیانن و لە راستیدا هەموو شتەکانی تر بە دەوری ئەواندا دەتەنرێن. ئەوان ئەو بەردەبازانەن ئێمە دەگەیەننە ئەو بەری رووبارەکە. هەموو ئەو خوڕە و هاژەیش گوێمان لێیە تەنیا بە دەوری ئەواندا سووڕدەخۆن.\nوشە و دیمەنە دووپاتکراوەکان لای نووسەر\nهەر نووسەرێک لە بەرهەمەکانیدا، کاتێک دەیانخوێنیتەوە، دەبینی خاوەن کۆمەڵێک وشە و دیمەنە کە لە زۆربەیاندا دووپات دەبێتەوە. ئەم وشانە لە راستیدا ئەو شوێنانەن وا نووسەر لە رەوتی ژیانیدا زۆرتر ئەزموونی کردوون، یاخود بەشێکی گرینگ بوون لە ژیانی، بە تایبەت لە کاتی منداڵی و گەنجیەتیدا.\n'ئورهان پاموک'ی نووسەری تورکیش لەم یاسایە بێ بەری نیە. کاتێک دوو رۆمانی 'ژنە قژ سوورەکە' و 'خانووی بێدەنگ' دەخوێنینەوە، دەبینین کۆمەڵێک وشە هەیە کە لەم دوو رۆمانەدا دووپات دەبێتەوە. وشەگەلی وەک 'داروخانە، ئەرەقی راکی و بیرە ئاو'.\nدیارە مرۆڤ بە درێژایی ژیانی بە ناو زۆر رووداو و شوێن دا گوزەر دەکا و، هەندێ لەو رووداوانە شوێنی گرینگتر لە بیرەوەریی ئەودا چێدەکەن و هەندێ شوێنیش زیاتر لە تێپەرین پیایدا لە راستیدا دەبنە شوێنی بەردەوام و جێگیر لە زەیندا. ئەوەی کە بۆچی هەندێ رووداو و شوێن زیاتر لە زەین دا دەمێننەوە پێوەندیی بە کاریگەریی ئەو دووانە لەسەر زەین و هەروەها پێوەندیی بەوەوە هەیە زەین تا چەندە گرینگیان پێدەدا. بە تایبەت کاتێک رووداو و شوێن وەها ئاوێتەی یەکتر دەبن کە لێکجیاکردنەوەیان ئەستەم دەبێ.\nدیارە ئەمە تایبەتمەندیی هەموو مرۆڤێکە و ئەم حاڵەتە لای هەمووان دەردەکەوێ. ئەوەی نووسەر لەوانی تر جیادەکاتەوە، توانای باسکردنە لەم دووانە بە شێوازی تر، واتە بە شێوازی هونەری و ئەدەبی کە تێیدا رووداو و شوێن گرێ دەدرێنەوە بە هەندێ دیاردەی تر کە دەبێتە هۆکاری بەرین بوونەوەی ماناکان.\nرەنگە هەندێ کەس رەخنە بگرن کە ئەم دووپاتکردنەوانە جاری وایە خوێنەر ماندوودەکەن و، ئاماژەیە بەوەی نووسەر ناتوانێ فەزای نوێ بخوڵقێنێ. بە پێچەوانەوە، دەبێ بگوترێ هەموو قسەکە لەسەر ئەوەیە نووسەر تا چەندە دەتوانێ لەو رووداو و شوێنانە، فەزای تر دروست بکا و گرێیان بداتەوە بە هەندێ حاڵەتی ترەوە. کە بۆ ئەمەیش نووسەر پێویستە بە تایبەت چوارچێوە زەینییەکانی خۆی ببەزێنێ و بچێتە ناو سۆنگەی ترەوە بۆ رووانین. گرینگ ئەوەیە کاتێک خوێنەر بابەتەکە دەخوێنێتەوە، هەست بەوە بکا کەرەسەکان خەریکن خانوویەکی تریان پێ چێدەکرێ و ئەم خانووە ئیتر لە رەگەزی ئەوەی پێشوو نیە.\nراستییەکەی ئەوەیە مرۆڤ ناتوانێ لە هەندێ رووداو و شوێن خۆی دەرباز بکا و، بەردەوام لەگەڵیدان. رەنگە هەموو فەلسەفەی نووسینیش ئەوە بێت کە نووسەر دەیەوێ لە رێگای نووسینەوە بە جۆرێک خۆیانی لێ دەرباز بکا و لە رێگای بە دەقکردنیان بیانکا بەو بوونەوەرانەی لە دەرەوەی زەینی ئەو درێژە بە ژیانی خۆیان دەدەن! ئەو بوونەوەرانەی کە لە دوو توێی کتێبەکاندا بەردەوام دەژین. لێرەدا کتێب دەبێ بە جێگرەوەی دەروون و زەینی نووسەر و ئەو زەرفە مادییەیە وێنەکان لە خۆیدا هەڵدەگرێ. بەڵام لەم حاڵەتەیشدا نووسەر نەیتوانیوە خۆی لەوان دەرباز بکا و تەنیا گواستوونیەتەوە بۆ ئەو شوێنەی وا بە ناچاری دەبێ لە رەفەی کتێبخانەکەیدا بۆهەمیشە رایانبگرێ! تازە ئەم راگواستنەیش بە مانای راگواستنی لە سەداسەد نیە.


Dr. Zmnako Xasro\nگه‌شبینی وه‌ک له‌باره‌یه‌وه ده‌وترێت نهینی ژیانه، خه‌سڵه‌تی که‌سانی سه‌رکه‌وتوه، هیوا ده‌به‌خشێت و هانده‌ره بۆ چالاکبوون و کارکردن وده‌ربڕینی ڕوانگه‌ی درووست بۆ ژیانێکی به‌خته‌وه‌ر.\nهه‌ستی گه‌شبینی و بوونی هیوا له‌چیه‌وه له‌ی مرۆڤ درووست ئه‌بێت، مرۆڤ له‌مسه‌رده‌مه‌دا به‌شێوه‌یه‌ک ده‌ژی ئه‌وه‌ندی هه‌واڵی ناخۆش ده‌بیسێت ئه‌وه‌نده هی خۆشی نابیسێت، ئه‌وه‌نده به‌کاره‌کانی ژیانه‌وه خه‌ریکه تووشی ماندووبوونی مێشک ده‌بێت، پرسیاره‌که ئه‌وه‌یه مرۆڤ چۆن ئه‌توانێت خۆی ڕابێنێت گه‌شبینبێت، هه‌روه‌ها بیرکردنه‌وه به‌گه‌شبینی چ کاریگه‌ری له‌سه‌ر تێکڕای ته‌ندروستی مرۆڤ به‌گشتی هه‌یه.\nله‌مباره‌یه‌وه ووریا کاڵی بۆ به‌رنامه‌ی زانست و ته‌کنه‌لۆجیا میوانداری دکتۆر زمناکۆ خه‌سرۆی کردوه پزیشکی شاره‌زای نه‌خۆشییه ده‌روونییه‌کان و هه‌روه‌ها خوێندکاری ماسته‌ر له‌نه‌خۆشییه‌کانی زمان و قسه‌کردن له‌ئه‌مریکا.\nدکتۆر زمناکۆ ده‌ڵێت به‌پێی توێژینه‌وکان گه‌شبینی و هیوا کاریگه‌ریه گه‌وره‌یان له‌سه‌ر به‌خته‌وه‌ری له‌ژیاندا هه‌یه، هه‌روه‌ها ڕازیبوون و جێژوه‌رگرتن له‌وشتانه‌ی له‌ئێستادا له‌ژیاندا هامانه یاخوود به‌ده‌ستمان هیناوه.\nده‌شڵێت پسپۆڕانی ده‌روون ناسی دوو مه‌رجیان داناوه بۆ کاریگه‌ری گه‌شبینی له‌سه‌ر به‌خته‌وه‌ری.\nیه‌که‌م نابێت ئێستا ببه‌سترێته‌وه به‌ڕابردو و به‌وشتانه‌ی پیشتر به‌ده‌ستمان هاێناوه و له‌ئێستادا نیمانه.\nدووهه‌م، ناکرێت به‌خته‌وه‌ریمان ببه‌ستینه‌وه به‌ئاینده و دسه‌که‌وته‌کانی ئامانجمانه به‌ده‌ستی بێنین.\nگفتووگۆ له‌گه‌ڵ دکتۆر زمناکۆ خه‌سرۆ


تۆرکواتۆ تاسۆ - ویکیپیدیا، ئینسایکڵۆپیدیای ئازاد\nبە ئیتالی: Torquato Tasso\n١١ی ئازاری ١٥٤٤\n٢٥ی نیسانی ١٥٩٥(١٥٩٥-04-٢٥) (٥١ ساڵ ژیاوە)\nشاعیر، نووسەر، playwright، نووسەر\nnarrative poetry، dialogue، drama\nNational Gallery of Art، Philadelphia Museum of Art، Museo Nacional de Bellas Artes\nتۆرکواتۆ تاسۆ (بە ئیتالیایی: Torquato Tasso)، (١٥٤٤- ١٥٩٥) ھۆنراوەنووسی بەناوبانگی ئیتالیاییە. ئەو ھۆنراوەی عاشقانە و حیماسیشی نووسیوە، بەڵام زۆربەی ناوبانگی بە ھۆی ئەو ھۆنراوانەوەیە کە سەبارەت بە شەڕەکانی خاچپەرستی نووسیویەتی.\nلە ساڵی ١٥٤٤دا لە سۆرێنتۆ لە دایک بوو. باوکی تۆرکواتۆ پیاوێکی شاعیر بوو کە لە سەرەتای تەمەنی منداڵەکەدا بە ھۆکاری سیاسییەوە دوور خرایەوە. تاسۆ منداڵ بوو کە دایکی مرد و لە دە ساڵەییەوە لەگەڵ باوکی لە ڕۆم ژیا. دوا ئەوە بۆ خوێندنی مافناسی ڕۆشت بۆ پادوا، بەڵام دەستی لە مافناسی کێشا دەستی بە شێعر نووسین کرد. بۆیە ڕووی لە شاری بۆلۆنا کرد و لەوێ بوو بە مونشیی کاردیناڵ لویجی دی ئێستە. لە سەفەرێکدا لەگەڵ کاردیناڵ ڕۆشت بۆ پاریس و لەوێ ناکۆکی کەوتە نێوانیان. بۆیە کاردیناڵی بە جێ ھێشت و ڕۆشت بۆ دیوەخانی دووک ئاڵفۆنسۆی دووھەمی فێرارا کە برای کاردیناڵ بوو. ئەو حیماسەی ئورشەلیمی ڕزگار کراوی بە دووک ئاڵفۆنسۆ پێشکەش کرد. تاسۆ لە ساڵە دوایینەکانی ژیانیدا مێشکی تێک چوو و تەنانەت دەیگوت کە ڕۆحە ئاسمانییەکان دەیانهەوێت شێعرەکانی بدزن. ئەو لە ساڵی ١٥٩٥دا کۆچی دوایی کرد و لە شاری ڕۆمدا نێژرا. دەرباری پاپ و زۆرێک لە ئەشرافی ڕۆم لە مەراسیمی ناشتنەکەیدا حازر بوون.\nتاسۆ بە ھۆی ئەو ھەموو کێشە جەستەیی و ڕۆحییەی کە چێشتبووی، مێشکی ئاڵۆز بووبوو. نەخۆشینی مالاڕیا و سەرئێشە، ئێشی دوور خستنەوەکەی باوکی، مردنی دایکی و ھەژاریی بابی لە کاتی مردندا ھەموو لە سەریەک کۆ بووبوونەوە. جگە لەمانە گومانە ئایینییەکانی ھزری تاریک کردبوو و ھەستی گوناھی پێ دەبەخشی و مەجبووری دەکرد زوو بە زوو بچێت بۆ ئیعتراف بۆ لای قەشە. ئەو حەوت ساڵ پێش مردنی باری دەروونیی خراپتر بوو لە نەخۆشخانە دەروونیەکەی سەنت ئانادا بۆ ماوەی حەوت ساڵ ڕاگیرا. ھەرچەن ئەو ئەو تەواوی شێت نەبووبوو. بازە جارێک لە سەرخۆ بوو و شێعری دەنووسی و لەگەڵ ھاوڕێکانی چاو پێکەوتنی دەکرد. مۆنتەین وتوویەتی کە لەگەڵ تاسۆدا یەکتریان بینیوە.\nDurant, W. and Durant, A. (1989). “The Story of Civilization: Age of Reason Begins,” pp. 310– 319, World Library, Inc., USA.\nوەرگیراو لە «https://ckb.wikipedia.org/w/index.php?title=تۆرکواتۆ_تاسۆ&oldid=717775»\nئەم پەڕەیە دواجار لە ٠٥:٤٩ی ١٨ی ئەیلوولی ٢٠٢٠ نوێ کراوەتەوە.


ئامریکا گەمارۆی نوێی بەسەر چەندین کەس و شیرکەتی پەیوەندیدار لەگەڵ سپای پاسداراندا سەپاند\n13:21 - 8 خاکەلێوه 2720\nویلایەتە یەکگرتووەکانی ئامریکا لە ڕاستای بەرەنگاربوونەوە لەگەڵ تێرۆریزم، ڕۆژی پێنجشەممە ٧ی خاکەلێوە، گەمارۆی نوێی بەسەر چەندین کەس و شیرکەتی پەیوەندار لەگەڵ سپای تێرۆریستی پاسداران کە لە عێراقدا جێگر کراون، سەپاند.\nبەپێی ڕاگەیەندراوی وەزارەتی خەزێنەداریی ئامریکا، ١٥ کەسایەتیی حەقیقی و پێنج شیرکەتی بازرگانی، گەمارۆیان خراوەتە سەر.\nلەم ڕاگەیەندراوەدا هاتووە، ئەو کەسایەتی و شیرکەتانەی کە سزایان خراوەتە سەر، لە بوارەکانی کەشتیڕانی، کڕین و فرۆشتن، ساخت و پاختی مەوادی کیمیایی چالاکی دەکەن.\nلەو لیستەی وەزارەتی خەزێنەداریی ئامریکادا، ١١ شارۆمەندی ئێرانی، ٤ شارۆمەندی عێراقی، شیرکەتی هاوبەشی ''متاجر مدائێن''، ''شیرکەتی سامان شیمیی خاوەرمیانە''، ''ستادی بازسازیی عەتەباتی عالیات''، شیرکەتی ''بێهجەت ئەلکەوثەر'' و ''شیرکەتی گواستنەوەی دەریای ئەلخمائێل'' جێیان گەرتووە.\n''حەسەن پلارک'' و ''محەممەد جەلال ماب''، بەرپرسانی پێشوو و ئێستای ستادی بازسازیی عەتەباتی عالیاتن کە تێرۆریست قاسم سلێمانی ئەو بەرپرسیاریەتییەی پێ دابوون، لەو دوو کەسانەن کە تەحریم کراون.\nبە وتەی وەزارەتی خەزێنەداریی ئامریکا، ئەم کەسانە و شیرکەتانە لەگەڵ سپای تێرۆریستی پاسداران لە پەیوەندیدا بوونە و چەکوچوڵیان ڕادەستی میلیشیا چەکدارەکانی سەر بە ڕێژیمی ئێران لە عێراق وەکوو ''کەتائێبولحیزبوڵڵا'' و ''عەسائێبی ئەهلی حەق'' کردووە.\nئەوە لە حاڵێکدایە کە ئامریکا لە کۆتایی ساڵی ٩٨دا، ٥ شیرکەتی لە ئیماراتی یەکگرتووی عەرەبی، بە تۆمەتی کڕینی نەوتی ئێران سزا دا.


قانوونی رێكخستنی میدیای ئەلیكترۆنی، ئازادی بەرتەسك دەکاتەوە\nبەر لە پشووی هاوینەی پەرلەمان، پڕۆژە قانوونی رێكخستنی میدیای ئەلیكترۆنی لە هەرێمی كوردستان لە هۆڵی پەرلەمان خوێندنەوەی یەكەمی بۆ كرا. ئەوەی لە پڕۆژەكەدا دەبینرێت، دەرگای مشتومڕێكی گەرم لە كوردستان دەكاتەوە و مەبەستیش لێی داخستنی هەموو دەرگایەكە بەڕووی ئازادی رادەربڕین.\nئەو پڕۆژەیەی ئێستا بەردەستە، نەك میدیا بگرە تۆڕە كۆمەڵایەتییەكانیش لە كوردستان كۆت و بەند دەكات، كۆمەڵێك رێكار و سزا و غەرامە لەخۆ دەگرێت كە پێچەوانەی پرەنسیپە بنەڕەتییەكانی قانوون و رێكارە كارپێكراوەكان رێكخستنی كاروباری حكومڕانییە.\nپڕۆژەكە بۆ زیاتر بەرتەسككردنەوەی ئازادی بیروڕاو رێگری كردنە لەخۆبەتاڵكردنەوەی خەڵك بەرامبەر خراپی حكومڕانیی و ژیان لە تۆڕە كۆمەڵایەتییەكاندا. چونكە هەموو خەڵك و بەكارهێنەرانی فەیسبووك دەخاتە ژێر رەحمی بەندەكانی قانوونەكەوە. بەجۆرێك هەر كەسێك لە ماڵەكەی خۆی ئەگەر بیەوێت بابەتێك سەرنجێك تەنانەت وێنەیەكیش بخاتە سەر رووپەڕی ئەكاونت یان پەیجەكەی خۆی، دەبێ حیسابێك بۆ بنكەی پۆلیسی نزیك ماڵەكەی خۆی بكات نەبادا دواتر لەسەر ئەو پۆستە راپێچی بكەن، لەوە خراپتر بیانووی زۆرباش دەداتە دەست دەسەڵاتداران و كاربەدەستانی حكومەت تا بەئارەزووی خۆیان تۆمەت بخەنە پاڵ هاووڵاتیی یان فەرمانبەر یان هەر كەسێك لەم وڵاتە، دواتر بەو تۆمەتە لە كار و وەزیفە دووری بخەنەوە یان زیانی پێبگەینن.\nبێگومان دەركردنی قانوون بۆ رێكخستنی ژیان زۆر گرنگە، بوونی لە نەبوونی باشترە. دەشزانین جیاوازی لە نێوان ئازادی و پاشەگەردانی هەیە، بەڵام لەم وڵاتە بەقەد ئەوەی دانانی قانوون بۆ پڕكردنەوەی كەلێن پێویستە، بەقەد ئەوەش ترس هەیە قانوون بەشێوەیەكی خراپ و بۆ مەبەستی شەخسی و حزبی بەكاربهێنرێت! بەتایبەت بەمەبەستی بەرگرتن لە ئازادییەكان. هەربۆیە دەبینین قانوونی رۆژنامەگەریی لە ساڵی 2007 وە دەرچووە بەڕوونی رێگریی دەكات لە دەستگیركردنی رۆژنامەنووس، بەڵام تائێستا رۆژنامەنووس لەسەر نووسین و دەستگیر دەكرێت! چونكە بەشێك لە دادوەران لەژێر كاریگەریی بارودۆخی حزبیدا كوردستان بەقانوونی دیكە تۆمەت دەخە پاڵ رۆژنامەنووسان!.\nئەم پڕۆژە قانوونە لەم كاتەدا، خوێندنەوەی خراپی بۆ دەكرێت، خراپی ئەم حكومڕانییە بەڕێگرتن لە ناڕەزایی خەڵك چارەنابێت، هەروەك ئینكاركردنی راستیی هیچ لە راستییەكان ناگۆڕێت. ئێستا تاكە رێگایەك بۆ خۆپێشاندان و ناڕەزایی دەربڕین و رەخنەگرتن لە حكومڕانیی لە رێی تۆڕە كۆمەڵایەتییەکانەوە، چونكە حكومەت و بەشێك لە حكومڕانانی هەرێم هەموو گۆڕەپانەكانی كۆبوونەوەی جەماوەریی و خۆپێشاندانیان بەڕووی خەڵكدا داخستووە، بێگومان بەقانوونی رێكخستنی خۆپێشاندان، كە دیسان ئەویش خراپ بەكاردەهێنرێت.


پەکەکە: پەدەکە هەواڵی درۆ و بێ بنەما بڵاودەکاتەوە – کوردی – RojNews.News\nپەکەکە: پەدەکە هەواڵی درۆ و بێ بنەما بڵاودەکاتەوە\n09/06/2021 - 12:00:35 pm\nپەکەکە، ڕایدەگەیەنێت، کە پەدەکە بەمەبەست هەواڵی درۆ و بێ بنەما بڵاودەکاتەوە، دەشڵێت: ویستی ڕووداوی کوشتنی پێشمەرگەیەکی لە دەرکار بخاتە ئەستۆی هێزەکانی هەپەگە، ئەم هەواڵانە هەموو دوورن لە ڕاستیی و بەم جۆرە ڕەوایەتیی دەدەن بە داگیرکاریی دەوڵەتی تورک.\nئەمڕۆ کۆمیتەی پەیوەندییەکانی دەرەوەی پارتی کرێکارانی کوردستان- پەکەکە، لەسەر هێرشە داگیرکەرانەکانی دەوڵەتی داگیرکەری تورک و ڕووداوەکانی مەتینا و هەوڵەکان بۆ نانەوەی شەڕ لەنێوان هێزە کودییەکان، ڕاگەیەندراوێکی بڵاوکردەوە.\nپەکەکە ڕایگەیاند: هێرشەکانی دەوڵەتی داگیرکەر، قڕکە و فاشیستی تورک، بۆسەر گەریلاکانی ئازادی کوردستان، گەل و خاکی کوردستان بەردەوامە، نە دەوڵەتی تورک و نە هێزە هاوکارەکانی بە پێویستی نازانن کە بیشارنەوە، لە کەسایەتیی گەریلاکانی ئازادیی کوردستاندا، هێرش دەکەنە سەر گەل، سروشت، زمان، کلتور و یەکێتی نەتەوەیی کوردستان، گەریلاکانمان بە بەرخۆدانێکی فیداییانە بۆ پاراستنی شکۆی نەتەوەیی و بەها سەرەکییەکانی گەلەکەمان دەجەنگن.\nپەکەکە ئاماژەشی بەوەداوە، کە پەدەکە بە مەبەست، ویستی ڕووداوی کوشتنی پێشمەرگەیەکی لە دەرکار بخاتە ئەستۆی هێزەکانی هەپەگە، ئەم هەواڵانە هەموو دوورن لە ڕاستیی و بەم جۆرە ڕەوایەتیی دەدەن بە داگیرکاریی دەوڵەتی تورک، هەروەها بۆ بەرگرتنە بە هەڵوەشانەوەی دەوڵەتی تورک، ئێمە ئەو هەواڵە بێ بنەما و درۆیانە شەرمەزار دەکەین، کە لە چوارچێوەی شەڕی تایبەتی دەوڵەتی تورک دایە، بۆ بە ئامانجگرتنی گەریلا و بزوتنەوەکەمان.\nهەروەها لە بەشێکی دیکەدا هاتووە: پێگەی باشووری کوردستان و ژیانی ئازاد و دیموکراتی نە بە بێدەنگی، بە خاوەنداریی لە بەرخۆدان دژی داگیرکاریی دەپارێزرێت، داواشی لە هەموو هێزەکان کرد کە بەشداریی بەرەنگاربوونەوەی داگیرکاریی ببن.\nدەقی راگەیاندراوی کۆمیتەى پەیوەندیەکانی پەکەکە:\n“هێرشەکانی دەوڵەتی تورکی داگیرکەر، پاکتاوکار و فاشیست بۆ سەر گەریلاکانی ئازادیی کوردستان، گەل و خاکی کوردستان بەردەوامیی هەیە. دەوڵەتی تورک و هێزە هاوکارەکانی ئەوە بە پێویست نابینن، کە ئەو هێرشە پاکتاوکارییانە بشارنەوە. لە کەسایەتیی گەریلاکانی ئازادیی کوردستاندا هێرش دەکەنە سەر گەل، سروشت، زمان، کولتوری کوردستان و یەکێتیی نەتەوەیی. هێزەکانی گەریلامان بە بەرخودانی فیداییانە و بۆ پاراستنی شکۆی نەتەوەیی و بەها بنەڕەتییەکانی گەلەکەمان شەڕ دەکەن.\nدەوڵەتی تورک، کە لە بەرامبەر بەرخودانی گەریلا لە بەریەک هەڵوەشاوەتەوە و ناتوانێت بە دڵی خۆی ئۆپراسیۆنە داگیرکەرییەکەى بەڕێوەببات، لە ٥ی حوزەیرانی ٢٠٢١دا هێرشی کردە سەر کامپی مەخمور، کە لە ژێر چەتری نەتەوە یەکگرتووەکان و عێراقدایە. سەرباری ئەوەى، کە دەوڵەتی تورک لەو هێرشە بەرپرسیارە، بەڵام دەوڵەتى عێراق و نەتەوە یەکگرتووەکان بێدەنگن بەرامبەر هەڕەشە و هێرشە داگیرکەرییەکانی ئەردۆغانی دیکتاتۆری فاشیست، کە ئەویش لەو هێرشانە بەرپرسیارە. باشە بەپێی کام یاسا فڕۆکەى جەنگی و فڕۆکەى بێفڕۆکەوانی هێرشبەری دەوڵەتی تورکی پاکتاوکار و فاشیست دەبێت بەسەر کامپی پەنابەراندا بۆمب ببارێنن، کە ئەو کامپە لە ژێر گارانتیی نەتەوە یەکگرتووەکان و عێراقدایە. هەروەها بەپێی کام یاسا رێگا دەدرێت ئاسمان (ئاسمانی عێراق) بۆ بەکارهێنانی هێرشکردنە سەر کەسانی مەدەنی بەکار بهێنرێت. ئەستەمە بەبێ رەزامەندیی ئەو هێزانە، دەوڵەتی تورک بتوانێت ئاسمانی عێراق بەکار بهێنێت و هێرش ئەنجام بدات.\nلە ئامانجی ئەو هێرشانە بۆ سەرکامپی مەخمور و دانیشتوانەکەى تێدەگەین، دەیانەوێت ئەوە نیشان بدەن، کە لە هەر شوێنێکدا کوردێک بە کولتور، زمان و وڵاتپارێزیی خۆی بژی و مەدەنیش بێت دەیکەنە ئامانج و هێرشی دەکەنە سەر. دەیانەوێت هەڵوێستی تێکۆشەرانە و بەرەنگارانە و خۆڕاگرانەى گەلەکەمان تێکبشکێنن. خەڵکی مەخموور لە ساڵی ١٩٩٣ەوە لە دژی هێرشە پاکتاوکارییەکانی دەوڵەتی تورک لە بۆتان تاوەکو مەخمور هەموو رۆژێکی خۆیان بە بەرەنگاری و خۆڕاگری و وڵاتپارێزی تێبەڕاندووە، بۆیە ئەو هێرشە بەشێکە لە پلانی پاکتاوکردنی دەوڵەتی تورک، بەڵام بە دڵنیایەوە خۆی دەڕووخێت. بە پێشێلکردنی بەهاکانی مرۆڤایەتی، ویژدان و یاسا نێونەتەوەییەکان هێرش دەکاتە سەر خەڵکەکەمان لە مەخمور. بۆ راوەستاندنی ئەو هێرشانە بەرپرسیاری دەکەوێتە ئەستۆی نەتەوە یەکگرتووەکان، یەکێتیی ئەوروپا، عێراق، حکومەتی هەرێمی کوردستان و پەدەکە. ئەو هێزانە، کە هێرشە فاشیستی و پاکتاوکارانەکان پەسەند و قبوڵ دەکەن، بێدەنگ دەبن و رێگای پێدەدەن، داوایان لێدەکەین، کە خاوەنداری لە ئەرکی خۆیان بکەن. مەخمور شکۆ و قەڵای بەرخودانی کوردستانە. لەم رێگەیەوە ئێمە ئەو هێرشانە، کە لە دژی خەڵکەکەمان لە مەخمور ئەنجام دەدرێت بە توندی ئیدانەیان دەکەین.\nهەواڵەکان لەبارەی هێرشی لە دژی هێزەکانی پەدەکە درۆن و بۆ رێگرتنە لە تێکشکاندنی دەوڵەتی تورک\nهەروەها هەواڵێک بە ئەنقەست بە ناو رای گشتیدا بڵاوکرایەوە و تیایدا راگەیاندرابوو، ‘بەیانیی ٥ی حوزەیرانی ٢٠٢١ لە مەتینا هێزەکانی گەریلامان لە گروپێک لە هێزەکانی سەر بە زێرەڤانیی پارتی دیموکراتی کوردستان (پەدەکە)یان داوە’. هەروەها پەدەکە بە ئەنقەست خواستی رووداوی کوشتنی پێشمەرگەیەک لە دەرکار لە ٨ی حوزەیرانی ٢٠٢١دا بخاتە ئەستۆی هێزەکانی هەپەگە. هەموو ئەو هەواڵانە راست نیین، مانیپیلاسیۆن و چەواشەکارین و دەیانەویت رەوایی بە داگیرکەریی دەوڵەتی تورک بدەن. هەروەها بۆ رێگریکردنە لە تێکشکاندنی دەوڵەتى تورک.\nئێمە ئەو هەواڵ و راگەیاندراوە بێ بنەما و درۆیانە ئیدانە دەکەین، کە لە چوارچێوەی زمانی شەڕی تایبەتی دەوڵەتى تورک دا گەریلا و بزووتنەوەکەمان دەکاتە ئامانج. سەرباری ئەوەى هەپەگە رایگەیاندووە، هیچ پەیوەندییەکیان بەو دوو رووداوەوە نییە، بەڵام پەدەکە و راگەیاندنەکانی بە پێداگرییەوە دەیانەوێت ئەو رووداوانە بخەنە ئەستۆی هێزە گەریلا شکۆمەندەکانمان. هێزەکانی گەریلا ٤٦ رۆژە لە دژی دەوڵەتی تورکی داگیرکەر قارەمانانە و سەرکەوتوانە بەرەنگاری و بەرخودان دەکەن و سوپای تورکیان گەیاندووەتە ئاستی رووخان و هەڵوەشان.\nلەم سەردەمەدا، کە لە دژی داگیرکەری، تاڵانی، دزی و کوشتاری دەوڵەتی تورکی فاشیست گەلەکەمان لە باشوروی کوردستان و هەموو گەلەکەمان و رای گشتیی جیهان هەڵوێستیان وەرگرتووە، بەڵام پەدەکە بە ئەنقەست هەواڵی لەو شێوەیە بڵاودەکاتەوە. هاوکات لەگەڵ بڵاوکردنەوەی ئەو هەواڵە درۆیانەدا لەم رۆژانەی دوایدا دەوڵەتی تورکی فاشیست لە هەولێر لەگەڵ پەدەکە کۆبووەتەوە و ئەوەش بە تەواوەتی سەرنجڕاکێشە.\nهێزەکانی گەریلامان دەوڵەتى تورک دەکاتە ئامانج، چونکە دەوڵەتى تورک دەیەوێت هەنگاو بە هەنگاو باشووری کوردستان داگیر بکات. هێزەکانی گەریلا دەیان ساڵە بەرخودانی نەتەوەیی مێژووی بەڕێوەدەبەن و ئەوەیان سەلماندووە. ئەو هێزانە، کە ناتوانن لە بەرامبەر داگیرکەریی دەوڵەتى تورک دا بەرەنگاری و خۆڕاگری بکەن، دەیانەوێت سوود لە پێگە و دۆخی گەریلا وەربگرن، چونکە گەریلا لە دژی داگیرکەری بەرەنگاری و خۆڕاگری دەکات. ئەوە قبوڵ ناکرێت ئەو هێزە بچێتە ناوچەیەک، کە ٢٥ ساڵە لە ژێر دەستی گەریلادایە و ئەویش بیەوێت بیخاتە دەستی خۆی و کاری تێکدەرانە و ئاژاوەگێڕانەی تیادا بکات. پەدەکە هەم رەوایی بە داگیرکەریی دەوڵەتی تورک دەدات و هەم رێگری لە تێکۆشانی گەل و هێزە سیاسییەکانی دژ بە دەوڵەتی تورک دەکات و دەیەوێت هێرشەکانی دەوڵەتی تورک رەوا بکات، بەڵام دەبێت پەدەکە هەم لە مەتینا و هەمیش لە گۆڕەپانی بەربزێن هێزەکانی بکشێنێتەوە.\nقەوارەی هەرێمی کوردستان و ژیانە ئازاد و دیموکراتیکەکەى بە بێدەنگی بەرامبەر بە داگیرکەریی دەوڵەتی تورک ناپارێزرێت، بەڵکو بە پشتیوانیی هێزەکان لە دژی ئەو داگیرکەرییە و بە بەرخودان و بەرەنگاری دەپارێزرێت. ئەوەش ئەرکی پەرلەمانی باشووری کوردستانە. پەرلەمانی باشووری کوردستان بەرامبەر بەو رووداوانە دەبێت بە هەستیاریی وڵاتپارێزی کوردانەوە بجوڵێتەوە، لە بەرامبەر داگیرکەریی دەوڵەتی تورک دا داوای بەرخودان لە هەموو حیزبەکانی باشووری کوردستان بکات. ئێمە داوا دەکەین، کە دەبێت ئەو هێزانە خۆیان بە دوور بگرن لەو هەوڵ و هەنگاوانە، کە رێگا بۆ داگیرکەری خۆش دەکات، دەبێت هەموو هێزەکان لە دەوری هەوڵەکان بۆ یەکێتیی نەتەوەیی بن.\nهێزەکانی گەریلامان لە بەرامبەر هێرشە داگیرکەرییەکانی فاشیست بۆ ژیانێکی ئازاد و شکۆمەند شەڕ دەکەن و تێدەکۆشن. ئێمە داوا لە هەموو هێزەکانی کوردستان و گەل دەکەین ئەو بەرخودانە گەش و بەهێز بکەن، بەشداری هەموو پروسە و قۆناغەکە بکەن، لەگەڵ گەریلا بن و ئێمە پێکەوە داگیرکەری تێکدەشکێنین”.\nدایکانى لەچک سپى داوای دەرکردنی سوپای تورک دەکەن\nگروپی ئاوازی چیا سروودی "بازەکانی زاگرۆس"ـیان ئامادەکرد


عه‌بدوڵـڵا گول له گه‌ڕی دووهه‌می ده‌نگدانیشدا ده‌نگی پـێویستی به‌ده‌ستـنه‌هێنا\nپه‌رله‌مانی توركیا دووهه‌م گه‌ڕی هه‌ڵبژاردنی سه‌رۆكی وڵاته‌كه‌یان سـازدا، وه عه‌بدوڵـڵا گول وه‌زیری ده‌ره‌وه‌ی توركیا كه كاندیدی سه‌ره‌كی ئه‌م هه‌ڵبژاردنه‌یه نه‌یتوانی ده‌نگی پـێویست بۆ سه‌ركه‌وتنی له‌م ده‌نگدانه‌دا به‌ده‌ستبهێنێت.\nله ده‌نگدانه‌كه‌ی ڕۆژی هه‌ینیدا، گول 337 ده‌نگی به‌ده‌ستهێنا واته 30 ده‌نگ كه‌متر له‌وه‌ی بـبێته دوو له‌سه‌ر سێی ده‌نگه‌كان كه پـێویسته بۆ سه‌ركه‌وتن له په‌رله‌مانه 550 ئه‌ندامیـیه‌كه‌ی توركیادا. واچاوه‌ڕوان ده‌كرێت ڕۆژی سێشه‌ممه‌ی داهاتوو و له گه‌ڕی سێهه‌مدا عه‌بدوڵـڵا گول سه‌ركه‌وتن به‌ده‌ستبهێنێت كاتێـك ته‌نها زۆرترایه‌تـیـیه‌كی سـاده بۆ سه‌ركه‌وتن له‌و هه‌ڵـبژاردنه‌دا پـێویست ده‌بێت.\nپارتی داد و گه‌شه‌پـێدانی عه‌بدوڵـڵا گول كه ڕه‌گ و ڕیشه‌یه‌كی ئیسـلامیـیانه‌ی هه‌یه زۆربه‌ی كورسـیـیه‌كانی په‌رله‌مانیان به‌ده‌سـته‌وه‌یه، به‌ڵام ئه‌وه‌نده پـشـتیوانیـیان نیـیه تا بـبنه خاوه‌نی دوو له‌سه‌ر سێی ده‌نگه‌كان. پارتی سه‌ره‌كی ئۆپۆزیسیۆنی توركیا بڕیاری به‌شـدارینه‌كردنی داوه له‌و ده‌نگدانانه‌ی په‌رله‌ماندا بۆ پـۆستی سه‌رۆكایه‌تی توركیا.\nله گه‌ڕی یه‌كه‌می هه‌ڵـبژاردنه‌كاندا گول 341 ده‌نگی به‌ده‌ستهێنا.\nسـیكیولاریسـته‌كانی توركیا مه‌ترسـیـیان هه‌یه له‌وه‌ی عه‌بدوڵـڵا گول كه كه‌سێـكی ئیسلامیـیه پـره‌نسیبه سـیكیولاریـیه‌كانی توركیا بنكۆڵ بكات، به‌ڵام گول په‌یمانی داوه سیستمی سیكیولاری توركیا وه‌ك خۆی بمێنێته‌وه.\nسه‌رۆك وه‌زیر ڕه‌جه‌ب ته‌یب ئه‌ردۆگان به توندی پـشـتیوانی له هه‌ڵبژاردنی گول ده‌كات.


رووسیا لە هەناردەی نەوت بۆ هیندستان پێش سعودیە کەوتووەتەوە | KURDPLAT\nرووسیا لە هەناردەی نەوت بۆ هیندستان پێش سعودیە کەوتووەتەوە\nکوردپلات 6/15/2022 08:05:00 ص ليست هناك تعليقات\nمیدیای ئەمریکی لە زاری چەند سەرچاوەیەکی بازرگانییەوە رایگەیاند، لە مانگی ئایاردا رووسیا لە هەناردەی نەوت بۆ هیندستان چووەتە پلەی دووەم و پێش سعودیە کەوتووەتەوە.\nبەپێی ئاماری ئەو سەرچاوانە، تێكڕای هەناردەی نەوتی رووسیا بۆ هیندستان لە مانگی ئایاردا 819 هەزار بەرمیلی رۆژانە بووە، لەکاتێکدا لە مانگی نیساندا تەنیا 277 هەزار بەرمیلی رۆژانە بوو.\nبەپێی راپۆرتکی رێکخراوی توێژینەوەی وزە و ژینگەپارێزیی فینلاندی، ئێستا کڕیارانی هیندی 18٪ـی هەناردەی نەوتی خاوی رووسیان.\nلەدوای دەستپێکی شەڕی رووسیا و ئۆکراینا، نەوتی رووسی بە داشکاندنێکی بەرچاو مامەڵەی پێوەدەکرێت کە دەگاتە بڕی 30 دۆلار بۆ هەر بەرمیلێک نەوتی برێنت، ئەوەش سەرنجی گەورە هاوردەکارانی نەوتی راکێشاوە، وەکو هیندستان و چین.\nلە ماوەی سێ مانگی رابردوودا، هەریەکە لە هیندستان و چین هاوردەی نەوتی رووسیایان بە رێژەیەکی بەرچاو زیادکردووە. بەپێی ناوەندی کپلەر بۆ وزە، لە ماوەی ساڵی 2022ـدا هیندستان هاوردەی نەوتی رووسیای پێنج هێندە زیادکردووە بەراورد بە ساڵی 2021. لە سەرەتای ئەمساڵەوە هیندستان 60 ملیۆن بەرمیل نەوتی لە رووسیاوە هاوردە کردووە. لەکاتێکدا بە درێژایی ساڵی رابردوو 12 ملیۆن بەرمیل نەوتی لە رووسیاوە هاوردە کردبوو.\nبەپێی راپۆرتەکان، ئێستا پاڵاوگەکانی هیندستان ئامانجیانە رێککەوتنی نوێی هاوردەی نەوتی خاو بۆ ماوەی شەش مانگ لەگەڵ کۆمپانیای رووسنەفت واژۆبکەن، ئەوەش بە بڕ و نرخی جیا لە رێککەوتنەکانی دیکەی هاوردەی نەوتی خاوی رووسیا.\nوڵاتانی رۆژئاوا دەڵێن، هاوردەکردنی نەوتی رووسیا لە لایەن هیندستانەوە پێشێلکردنی سزاکانی سەر ئەو وڵاتە نییە، بەڵام بەردەوام گوشاری دەخەنە سەر تاوەکو بڕی هاوردەکردنی نەوتی رووسیا کەمبکاتەوە.


سەرۆکایەتی تورکیا: ئەردۆغان پەیوەندی تەلەفۆنی لەگەڵ سەرۆکی ئەمەریکا ئەنجامداوە\nئۆفیسی ڕاگەیاندنی سەرۆکایەتی تورکیا دەڵێت ڕەجەب تەیب ئەردۆغان سەرۆکی وڵاتەکەیان پەیوەندیـیەکی تەلەفۆنی لەگەڵ دانۆڵد ترامپ سەرۆکی ویلایەتە یەکگرتووەکانی ئەمەریکا ئەنجامداوە بەر لە کۆبوونەوەکەی هێلسنکی.\nئۆفیسەکە ئەمڕۆ دووشەممە لە بەیاننامەیەکدا لەسەر ماڵپەڕەکەی ئەمەی ڕاگەیاندووە و دەڵێت ئەردۆغان هیوای خواستووە کۆبوونەوەکەی نێوان سەرۆک ترامپ و ڤلادیمیر پـوتن سەرۆکی ڕووسیا لە هێلسنکی سەرکەوتووبێت.\nبەیاننامەکە ئاماژەی بۆ ئەوەش کرد هەردوو سەرۆک باسیان لە دوا پـێشهاتەکانی ناو سوریا کرد وە سەرۆکی تورکیا جەختی کردووەتەوە سەر گرنگی جێبەجێکردنی ئەو ڕێکەوتنەی نێوان ئەنکەرە و واشنتن لە بارەی مەنبجەوە کراوە.\nلەگەڵ ئەوانەشدا وتووێژیان کردووە لە بارەی کەیسە یاسایـیەکانی نێوان هەردوو وڵات.\nجێی ئاماژەیە چەند کەیسێکی یاسایی لە نێوان ئەمەریکا و تورکیا هەن، لەوانە کەیسی قەشە ئەندرۆ برەنسن، ئەوەی لە تورکیا دەسـتگیرکراوە بە تۆمەتی پڕۆپاگەندە بۆ تێرۆرزم. کەیسی فەتحوڵڵا گولەن، کەسایەتی تورکی دانیشتووی ئەمەریکا کە ئەنکەرە بە هەوڵی کودەتاکەی ساڵی 2016 تۆمەتباری دەکات.


ژنە چالاكوانێك لە سعودیە لەسێدارەدەدرێت – knwe.org\nسەرەکی » دۆسێ » ژنە چالاكوانێك لە سعودیە لەسێدارەدەدرێت\nیەكەم جارە لە مێژووی وڵاتەكەدا\nداواكاریی گشتی لە سعودیە، داوا دەكات ئیسرا غەممام چنە چالاكوان و مافپەروەر لەسێدارە بدرێت، ئەمەش یەكەم جارە لە مێژووی شانشینی سعودیەدا، چالاكوانێكی «ئاشتیخواز»، رووبەڕووی توندترین سزا بكرێتەوە.\nچاوەڕوان دەكرێت لە 28ی مانگی تشرینی یەكەمی داهاتوو، بڕیاری كۆتایی لەو كەیسە بدرێت كە بە هەمان شێوە پەیوەندی بە چوار دەستگیركراوی ترەوە هەیە.\nداواكاریی گشتی سعودیە داوای كرد توندترین سزا رووبەڕووی ئیسرا غەممام و چوار چالاكوانی تر بكرێتەوە كە دانیشتووی ناوچەكانی خۆرهەڵاتی (زرینەی دانیشتوانەكەی شیعەمەزهەبن).\nئەمەش بە یەكەم داوای داواكاریی گشتی لە دادگای تایبەت بە تیرۆر لە سعودیە دادەنرێت كە داوای سەپاندنی سزای لەسێدارەدان دەكات.\nبەپێی رێكخراوی هیومن رایتس وۆچ، ئیسرائی تەمەن 29 ساڵ، لەگەڵ هاوڕێ زنیدانییەكانی، چەندان تۆمەتیان رووبەڕووكراوەتەوە كە هاوشێوەی تاوانە ئاساییەكان نیین و پەیوەندییان بە چالاكی ئاشتیخوازانەوە هەیە.\nسارە لیا وتسن، بەڕێوەبەری بەشی خۆرهەڵاتی ناوەڕاست لە رێكخراوەكە، سەبارەت بەو تۆمەتانە دەڵێت:»هەموو لەسێدارەدانەكان توقێنەرن، بەڵام هەوڵدان بۆ لەسێدارەدانی چالاكوانەكانی وەك ئیسرا غەممام كە تۆمەتبار نیین بە ئەنجامدانی كاریی توندوتیژی، مایەی ئابڕووچوونە. رۆژ لە دوای رۆژ سەركوتكاریی دەسەڵاتدارانی سعودیە ئەو ئەركانە قورستر دەكەن كە دێنە بەردەم چاكسازیی لەو وڵاتە».\nئەو تۆمەتەی رووبەڕووی چالاكوانە لاوەكە كراوەتەوە، بەشداریكردنیەتی لە ساڵی 2011 لە خۆپیشاندانێكدا لە ناوچەی خۆرهەڵاتی وڵاتەكە كە داوای هەڵگرتنی جەورو ستەمی كردبوو لەسەر ئەو ناوچانەی زۆرینەی دانیشتوانی شیعەن. ئەم داواكارییەش لەلایەن دەسەڵاتدارانی سعودییەوە بە «ناپاكی» دادەنرێت.\nبەپێی رێكخراوی هیومن رایتس وۆچ، چالاكوانانی ناوچەی (شەرقی) خۆرهەڵات، دەڵێن»دەسەڵاتداران جیاكاریی دەكات لە دژی كەمینە شیعەكان».\nئیسرا غەممام، لەگەڵ موسا هاشمی مێردی لە 8ی كانوونی یەكەمی 2015وە دەستگیركراوە، رێكخراوی هیومن رایتس وۆچ دەڵێت»ئەو تۆمەتانەی رووبەڕووی كراوەتەوە، بەشداریكردنیەتی لە رێپێوان و خۆپیشاندان لە ناوچەی قەتیف، لەگەڵ هاندانی خەڵك بۆ خۆپیشاندان، و وتنەوەی دروشمی دژ بە دەوڵەت، و هەوڵدان بۆ دروستكردنی كاریگەریی لەسەر رای گشتی لە دژی دەسەڵات، و وێنەگرتنی رێپێوانەكە و بڵاوكردنەوەی لەسەر تۆڕە كۆمەڵایەتییەكان، و فەراهەمكردنی پشتیوانی مەعنەوی بۆ بەشداربوونی گردبوونەوەكان».\nلەبەرانبەر ئەو تۆمەتانەدا كە دەستەی لێكۆڵینەوە و داواكاریی گشتی رووبەڕوویان كردۆتەوە كە یاسا بە تۆمەتییان دانانێت، غەممام یەكەم ژن دەبێت كە رووبەڕووی سزای لەسێدارەدان دەبێتەوە.\nبەپێی رۆژنامەی «میدیڵ ئێست ئای»ی ئەلیكترۆنی، ئیسرا سەر بە خێزانێكی هەژارە و بەدرێژایی ماوەی دەستبەسەركردنی نەیتوانییەوە پارێزرێك بگرێت بۆ بەرگری.\nیەڵام رۆژنامەكە لە زاری بەرگریكارانی مافەكانی مرۆڤەوە بڵاویكردۆتەوە، چەندان پارێزەر بە وەك خۆبەخش خۆیان تەرخان كردووە بەرگری لێبكەن، دوای ئەوەی كەیسەكەی دەنگی دایەوە.\nلە ساڵی 2011وە ئەو ژنە لاوە لە بزاوتنێكی كۆمەلایەتی لە ناوچەی شەرقی كار دەكات كە زۆربەی چالاكییەكانی لە شاری قەتیفە.\nئیسرا وێنەی خۆپیشاندانەكانی گرتووە و یارمەتیدەر بووە بۆ رێكخستنیان.\nئەو خۆپیشاندانانە لەلایەن چالاكوانان و مافپەروەران و مەرجەعیەتە ئاینییەكانەوە رێكخران، و داوایان دەكرد ناوچەكەیان گەشەی پێبدرێت و هەلی كار بۆ دانیشتوان فەراهەم بكرێت و ئازادییە ئاینییەكان بڕەخسێنرێت كە بە گوتەی ئەوان لەلایەن دەوڵەتەوە (زۆرینەی سوننەوە)، جیاكاریی تێدا دەكرێت.\nكۆمیسۆنی باڵای مافەكانی مرۆڤ لە نەتەوە یەكگرتووەكان، رەخنەی لە هەڵمەتی دەستگیركردنی ژنان گرتووە كە لەم چەند مانگەی دواییدا لە سعودیە زیادی كردووە.\nلە بەیاننامەیەكیدا، كۆمیسۆنی باڵای مافەكانی مرۆڤی سەر بە نەتەوە یەكگرتووەكان لە مانگی حوزەیرانی رابردوودا، دەستگیركردنی ژنانی لە سعودیە، بە دیاردەیەكی تری جیاكارییەكان لە دژی ژنان دانابوو.\nرۆژنامەی (نیویۆرك تایمز)ی ئەمریكایی لەو بارەیەوە نوسیبوی»گەر دەسەڵاتداران پێشتر سەری نەیارانیان دەبڕی، لەئێستادا بۆ یەكەم جار داوای لەسێدارەدانی ژنە چالاكوانێكی ئاشتیخواز دەكەن، ئەم هەڵسوكەوتەش هەرگیز ئاسایی نییە».\nلە 28ی تشرینی یەكەمی 2018، بڕیاری كۆتایی لەسەر لەسێدارەدانی ئیسرا غەممام دەدرێت، بەڵام بەر لە جێبەجێكردنی بڕیارەكە، پێویستە پادشای شانشینی عەرەبی سعودیە، پەسەندی بكات.